<div class="text-body">

Διευκρινίσεις σχετικά τα νέα <strong>ακατάσχετα όρια μισθών και συντάξεων</strong> από <strong>οφειλές</strong> προς το <strong>δημόσιο</strong> δίνει εγκύκλιος της Γενικής Γραμματείας Δημοσίων Εσόδων.

Αν και προς το παρόν οι κατασχέσεις έχουν παγώσει λόγο των capital controls, τα νέα <strong>ακατάσχετα όρια</strong>, που έχουν ισχύ από 19 Αυγούστου βάση του εφαρμοστικού νόμου που ψηφίστηκε στη Βουλή, είναι τα ακόλουθα όπως περιγράφονται στην εγκύκλιο:
<ul>
	<li>το όριο του <strong>ακατάσχετου</strong> ποσού <strong>μισθών</strong>, <strong>συντάξεων</strong> και <strong>ασφαλιστικών βοηθημάτων</strong> των <strong>οφειλετών</strong> του <strong>Δημοσίου</strong> είναι 1.000 ευρώ από 1.500 ευρώ που ίσχυε με το προηγούμενο καθεστώς</li>
	<li>για ποσά άνω των 1.000 ευρώ και έως 1.500 ευρώ επιτρέπεται η κατάσχεση επί του 50% αυτών</li>
	<li>για ποσά άνω των 1.500 ευρώ επιτρέπεται η κατάσχεση επί του συνόλου του υπερβάλλοντος των 1.500 ευρώ ποσού</li>
	<li>το ακατάσχετο ποσό στις καταθέσεις φυσικών προσώπων σε πιστωτικά ιδρύματα για έναν και μοναδικό ατομικό ή κοινό λογαριασμό και σε ένα μόνο πιστωτικό ίδρυμα έχει μειωθεί από1.500 ευρώ σε 1.250 ευρώ μηνιαίως.</li>
	<li>εξαιρούνται της κατάσχεσης εις χείρας τρίτων οι απαιτήσεις από <strong>μισθούς</strong>, <strong>συντάξεις</strong>, καθώς και κάθε είδους ασφαλιστικά βοηθήματα που καταβάλλονται περιοδικά, εφόσον το ποσό αυτών μηνιαίως, αφαιρουμένων των υποχρεωτικών εισφορών, είναι μικρότερο από 1.000 ευρώ. Στις περιπτώσεις που υπερβαίνει το ποσό αυτό επιτρέπεται η κατάσχεση για τα χρέη προς το <strong>Δημόσιο</strong> επί του 50% του υπερβάλλοντος ποσού των 1.000 ευρώ και μέχρι του ποσού των 1.500 ευρώ, ενώ για ποσά άνω των 1.500 ευρώ επιτρέπεται η κατάσχεση επί του συνόλου του υπερβάλλοντος ποσού.</li>
</ul>
Σύμφωνα με την εγκύκλιο, στην περίπτωση που ο <strong>οφειλέτης</strong> του <strong>Δημοσίου</strong> λαμβάνει <strong>σύνταξη</strong>, μισθό ή ασφαλιστικό βοήθημα από δύο ή περισσότερους φορείς, για την επιβολή της κατάσχεσης, λαμβάνεται υπόψη το συνολικό ποσό αυτών.

Για τις κατασχέσεις που θα επιβληθούν μετά την έναρξη ισχύος της παραπάνω διάταξης, θα πρέπει στο κατασχετήριο να προσδιορίζεται το ακριβές ποσό που κατάσχεται (όχι ποσοστό), ώστε να εφαρμόζονται οι περιορισμοί που τίθενται στον νόμο, δηλαδή το συνολικό ποσό που απομένει στον <strong>οφειλέτη</strong> να μην είναι μικρότερο από τα ανωτέρω ρητά καθορισθέντα όρια.

Υπενθυμίζεται επίσης, ότι για τα φυσικά πρόσωπα που δεν έχουν γνωστοποιήσει τον μοναδικό τραπεζικό λογαριασμό τους στο πληροφοριακό σύστημα της Φορολογικής Διοίκησης, απαιτείται η υποβολή ηλεκτρονικής δήλωσης, με την οποία θα γνωστοποιείται ο μοναδικός <strong>ακατάσχετος</strong> τραπεζικός λογαριασμός. Στην περίπτωση που υπάρχει λογαριασμός περιοδικής πίστωσης <strong>μισθών</strong>, <strong>συντάξεων</strong> και <strong>ασφαλιστικών βοηθημάτων</strong> θα πρέπει να γνωστοποιηθεί αποκλειστικά και μόνο ο λογαριασμός αυτός.

</div>