Πολλά ακούγονται για κάποια ιδιωτικά θεραπευτήρια, αλλά για…τράκα ασθενοφόρων από το ΕΚΑΒ είναι σίγουρα η πρώτη φορά που το ακούμε. Αποδείχτηκε μάλιστα και στο δικαστήριο όπου ένας ιδιοκτήτης τοπικού ιδιωτικού θεραπευτηρίου καταδικάστηκε από το Μονομελές Πλημμελειοδικείο Λάρισας σε ποινή φυλάκισης 6 μηνών για απάτη κατά εξακολούθηση, ενώ ένας δεύτερος αθωώθηκε.

Η υπόθεση ανάγεται στο 2010, μετά από γραπτές καταγγελίες του Σωματείου Εργαζομένων ΕΚΑΒ Θεσσαλίας, για συχνή χρήση ασθενοφόρων του ΕΚΑΒ από ιδιωτικές κλινικές, για τη μεταφορά ασθενών στα νοσοκομεία. Δηλαδή, ότι χωρίς σοβαρό λόγο, επειδή δεν διέθεταν οι ιδιωτικές κλινικές ασθενοφόρα, ζητούσαν μέσω του ΕΚΑΒ τη διακομιδή ασθενών των κλινικών στα δημόσια νοσοκομεία. Το σωματείο εργαζομένων, κατέγραψε τα περιστατικά και υπέβαλε αναφορά προς κάθε αρμόδιο και τον εισαγγελέα. Επενέβη ο εισαγγελέας, έγινε προανάκριση και η υπόθεση οδηγήθηκε στο ακροατήριο.