Παρατείνει για τρεις μήνες τις συμβάσεις με τους ιδιώτες γιατρούς ο ΕΟΠΥΥ, μετά από σχετική συμφωνία του Πανελλήνιου Ιατρικού Συλλόγου με τη διοίκηση του Οργανισμού. 

Έτσι, οι ασφαλισμένοι θα έχουν κάλυψη μέσω των συμβεβλημένων γιατρών του ΕΟΠΥΥ μέχρι και τον ερχόμενο Μάρτιο. 

Μέσα σε αυτό διάστημα, θα συνεχίζεται η διαπραγμάτευση για τις νέες συμβάσεις γιατρών και ΕΟΠΥΥ, σύμφωνα με όσα ανακοίνωσε ο πρόεδρος του ΠΙΣ, κ. Μιχάλης Βλασταράκος μετά τη συνάντηση που είχε την Πέμπτη με τον πρόεδρο του ΕΟΠΥΥ, κ. Δημήτρη Κοντό.

Στην ίδια συνάντηση συζητήθηκαν επίσης θέματα που αφορούν στο άνοιγμα του δικτύου των συμβεβλημένων ιατρών, χωρίς αποκλεισμούς, στην προκήρυξη των επισκέψεων σε γιατρούς με βάση τις πραγματικές ανάγκες του πληθυσμού, καθώς και το ζήτημα της κοστολόγησης των ιατρικών επισκέψεων και πράξεων, που είναι θεσμική αρμοδιότητα των υπουργείων Υγείας και Οικονομικών.
