<strong>Παρεμβάσεις στο ασφαλιστικό ύψους 800 εκατ. ευρώ θα κληθεί να εφαρμόσει η νέας κυβέρνηση προκειμένου να διασφαλίσει πως ο Προϋπολογισμός του 2016 θα κλείσει με πρωτογενές πλεόνασμα 0,5% του ΑΕΠ.</strong>

Το υπουργείο Οικονομικών έχει ήδη αρχίσει να καταρτίζει το προσχέδιο Προϋπολογισμού 2016, στο οποίο έχει ενσωματώσει όλες τις δημοσιονομικές παρεμβάσεις που ψήφισε τον Ιούλιο και το Αύγουστο η παρελθούσα Βουλή.

Οι δημοσιονομικές αυτές παρεμβάσεις οδηγούν το πρωτογενές αποτέλεσμα του προϋπολογισμού από έλλειμμα 0,25% του ΑΕΠ εφέτος σε πλεόνασμα 0,05% του ΑΕΠ το 2016.

Ωστόσο, σύμφωνα με πληροφορίες για να επιτευχθεί ο στόχος του Μνημονίου που αναφέρεται σε πρωτογενές πλεόνασμα 0,5% του ΑΕΠ θα απαιτηθούν αλλαγές στο ασφαλιστικό ύψους 800 εκατ. ευρώ, κάτι στο οποίο έχει επέλθει συμφωνία με τους πιστωτές.

Με το νέο Μνημόνιο η Ελλάδα δεσμεύθηκε πως θα εφαρμόσει εμπροσθοβαρείς παραμετρικές δημοσιονομικές μεταρρυθμίσεις, συμπεριλαμβανομένων του συστήματος ΦΠΑ και του συνταξιοδοτικού συστήματός της, αλλά και ένα φιλόδοξο πρόγραμμα για την ενίσχυση της φορολογικής συμμορφώσεως, την διαχείριση των δημόσιων οικονομικών, καθώς και την καταπολέμηση της φοροδιαφυγής.

Σε μεγάλο βαθμό οι παρεμβάσεις στον ΦΠΑ έχουν δρομολογηθεί (οι αλλαγές στα νησιά θα ισχύσουν από τον Οκτώβριο) και η νέα κυβέρνηση θα πρέπει από τον Οκτώβριο να δρομολογήσει τις αλλαγές στις συντάξεις, οι οποίες μάλιστα θα πρέπει δημοσιονομικά να αποδώσουν άμεσα.

Βάσει του Μνημονίου η νέα ασφαλιστική μεταρρύθμιση θα περιλαμβάνει την σταδιακή κατάργηση του ΕΚΑΣ, την καθιέρωση στενότερης σύνδεσης μεταξύ εισφορών και παροχών, την αλλαγή στον τρόπο υπολογισμού των εισφορών των αυτοαπασχολούμενων, την εναρμόνιση των κανόνων σχετικώς με τους θεσμοθετημένους πόρους που στηρίζουν τα ταμεία και την σταδιακή εναρμόνιση των κανόνων για τις συντάξεις του ΟΓΑ με όσα ισχύουν στα άλλα ταμεία.

Το Γενικό Λογιστήριο του Κράτους δεν εξετάζει την σύνταξη αναθεωρημένου Προϋπολογισμού για το 2015, καθώς οι όποιες αλλαγές στα εφετινά δημοσιονομικά μεγέθη θα αποτυπωθούν στο προσχέδιο Προϋπολογισμού 2016 και στο Μεσοπρόθεσμο Πλαίσιο Δημοσιονομικής Στρατηγικής της περιόδου 2016-2019 που θα ακολουθήσει.

Σημειώνεται πως τελικά για το 2015 αναμένεται πρωτογενές έλλειμμα 0,25% αντί για πλεόνασμα 3% στον Προϋπολογισμό 2015 και ύφεση 2,3% αντί για ανάπτυξη 2,9% που ήταν ο στόχος που είχε τεθεί τον Νοέμβριο του 2014.