Ο Πανελλήνιος Σύλλογος φυσικοθεραπευτών διεκδικεί και προτείνει:
• Αύξηση του προϋπολογισμού του ΕΟΠΥΥ για την Φυσικοθεραπεία, καθώς είναι αποδεδειγμένο ότι το κέρδος από τις υπηρεσίες φυσικοθεραπείας είναι πολλαπλάσιο, μιας και μειώνονται οι άμεσες δαπάνες για εξειδικευμένες ιατρικές εξετάσεις, αξονικές μαγνητικές τομογραφίες και συνηθισμένες φαρμακευτικές θεραπείες

• Άμεση εξόφληση των ληξιπρόθεσμων οφειλών (Ασφαλιστικά ταμεία για το 2010, 2011 και το 10% των ετών 2010, 2011, 2012, 2013 και 2014) και κατάργηση του Νόμου 3965/2011 που προβλέπει καταβολή του 90% με πρόχειρο λογιστικό έλεγχο

• Επαρκή μέτρα χρηματοδότησης του ΕΟΠΥΥ με την εφαρμογή αυτόματου συστήματος, μέσω ενός ειδικού κωδικού και απόδοσης των πόρων για την Υγεία των ασφαλισμένων και συνταξιούχων στον ΕΟΠΥΥ (διαχωρισμός από τις εισφορές υπέρ συντάξεως)

• Κατάργηση της εφαρμογής των “οριζόντιων” πολιτικών στην οικονομική διαχείριση του ΕΟΠΥΥ, με την εφαρμογή “ληστρικών” μέτρων (rebate &amp; clawback), που οδηγούν στην ανάδειξη μια σύγχρονης μορφής κρατικής δουλείας, με την άρνηση καταβολής δεδουλευμένων, τουλάχιστον 4 μήνες το χρόνο

• Μέτρα πάταξης της διαφθοράς στην παροχή υπηρεσιών υγείας με ένα πλήρες ψηφιοποιημένο σύστημα με αυστηρές ασφαλιστικές δικλίδες

• Εφαρμογή του Π.Δ. 383/2002 που δεν εφαρμόζεται και προβλέπει επακριβώς ποιες περιπτώσεις ασθενειών πρέπει να αντιμετωπίζονται υπό το πρίσμα της πολυσύνθετης αποκατάστασης και ενεργοποίηση των ελεγκτικών επιτροπών ή άλλου διαφανούς τρόπου ελέγχου της παραπομπής στα Κ.Α.Α, μέτρο που θα μειώσει την σπατάλη πολύτιμων πόρων υγείας

• Άμεση νομοθέτηση συμψηφισμού των οφειλών του Δημοσίου (ΕΟΠΥΥ) με οφειλές των συμβεβλημένων παρόχων, σε εφορία και ασφαλιστικά ταμεία

• Κατάργηση του Νόμου που απαγορεύει την μεταφορά ανείσπρακτων ποσών σε επόμενη χρήση. Αυτό σε συνδυασμό με το Νόμο περί υποχρέωσης κατάθεσης τιμολογίων με την προσκόμιση των παραστατικών στον ΕΟΠΥΥ, δημιουργεί μια τεράστια αδικία σε βάρος των παρόχων, που υποχρεώνει την φορολόγηση εσόδων από το Δημόσιο που δεν εισπράττονται

• Καταβολή του επιδόματος επικίνδυνης και ανθυγιεινής εργασίας στους εργαζόμενους Φυσικοθεραπευτές των Δημοσίων δομών

• Επαρκής στελέχωση των Δημόσιων δομών παροχής Υπηρεσιών Φυσικοθεραπείας και Αποκατάστασης (νοσοκομεία, μονάδες πρόνοιας, δημόσια κέντρα αποκατάστασης, Π.Ε.Δ.Υ κλπ)

• Μέτρα για την ανεργία, την υποαπασχόληση και την φυγή στο εξωτερικό των φυσικοθεραπευτών, όπως ένταξη στο νέο ΕΣΠΑ και της χρηματοδότησης Εργαστηρίων Φυσικοθεραπείας
Το Κ.Δ.Σ. του Πανελλήνιου Συλλόγου Φυσικοθεραπευτών, επισημαίνει για άλλη μια φορά τα φλέγοντα θέματα του κλάδου, με γνώμονα την προάσπιση και προαγωγή του επαγγέλματος της φυσικοθεραπείας, την υπεράσπιση του κοινωνικού χαρακτήρα της υγείας και την βέλτιστη παροχή υπηρεσιών προς τους ασθενείς.