Κλιμάκωση των κινητοποιήσεων ενάντια στο νομοσχέδιο για το ασφαλιστικό αποφασίστηκε στο πλαίσιο του σημερινού έκτακτου Δ.Σ. του Ιατρικού Συλλόγου Αθηνών που πραγματοποιήθηκε μετά από τη συγκέντρωση διαμαρτυρίας έξω από το υπουργείο Εργασίας και τη συνάντηση με τον υπουργό Εργασίας Γ. Κατρούγκαλο.
Με ομόφωνη απόφασή του το Δ.Σ. του Ι.Σ.Α. αποφάσισε τη συστράτευση με τις υπόλοιπες παραγωγικές δυνάμεις της χώρας που πλήττονται βάναυσα από τη λαίλαπα των μέτρων που επιχειρεί να περάσει η κυβέρνηση.
Ειδικότερα αποφασίστηκε:
• Κλιμάκωση και ενδυνάμωση των κινητοποιήσεων του ιατρικού κόσμου
• Έκτακτες συναντήσεις με τις υγειονομικές ενώσεις, τους ιατρικούς συλλόγους και τους επαγγελματικού φορείς για την δημιουργία ενός κοινού μετώπου
• Συμμετοχή στις κινητοποιήσεις της ΓΣΕΕ και της ΑΔΕΔΥ στις 4 Φεβρουαρίου
Ο ΙΣΑ δεν θα επιτρέψει στην κυβέρνηση να καταστρέψει το παραγωγικό δυναμικό της χώρας και να οδηγήσει στη μετανάστευση και στην επαγγελματική εξαθλίωση χιλιάδες νέους επιστήμονες οδηγώντας τη χώρα σε οικονομικό μαρασμό.