<p>Ένα απίστευτο περιστατικό κατήγγειλε μέσω του προσωπικού της λογαριασμού στο facebook η Ελίζαμπεθ Σέτζγουεϊ, η  οποία είναι καρκινοπαθής, και αποκάλυψε ότι της ζητήθηκε να αποβιβαστεί από αεροσκάφος της Alaska Airlines υποστηρίζοντας πως χρειαζόταν σημείωμα από το γιατρό της που να δηλώνει ότι είναι ασφαλές να ταξιδέψει.</p>
<p>Στο σχετικό βίντεο που ανήρτησε η Σέτζγουεϊ στην προσωπική της σελίδα, ακούγεται η ίδια να λέει «Με απομακρύνουν σαν να είμαι εγκληματίας ή μολυσματική», ενώ το βίντεο δείχνει το εσωτερικό του αεροπλάνου και τους επιβάτες που αρχίζουν να κάθονται στις θέσεις τους. «Επειδή έχω καρκίνο και δε διαθέτω πιστοποιητικό από το γιατρό», συνεχίζει η γυναίκα.</p>
<p>Η Σέτζγουεϊ είπε ότι καθόταν σε έναν χώρο για αναπήρους και περίμενε την πτήση της όταν ένας υπάλληλος της Alaska Airlines τη ρώτησε αν χρειαζόταν βοήθεια. Εκείνη απάντησε ότι μπορεί να χρειαζόταν λίγο περισσότερο χρόνο για να επιβιβαστεί, καθώς μερικές φορές αισθάνεται αδυναμία. Η εταιρία έφερε έναν γιατρό να της μιλήσει και, αφού άρχισε η επιβίβαση, έστειλε έναν υπάλληλο να της ζητήσει να κατέβει από το αεροπλάνο.</p>
<p>Μετά τη δημοσιοποίηση του περιστατικού, η εταιρία ζήτησε συγγνώμη για το επεισόδιο, υποστηρίζοντας ότι βασική της έννοια ήταν η υγεία της γυναίκας, η οποία ταξίδευε μαζί με μέλη της οικογένειάς της.</p>
<p>«Λυπούμαστε για τη ενόχληση που υπέστη η κυρία Σέτζγουεϊ την Δευτέρα», ανέφερε σε ένα μήνυμα ηλεκτρονικού ταχυδρομείου η εκπρόσωπος της εταιρίας, Χάλεϊ Νίγκε. «Επιστρέψαμε τα χρήματα των εισιτηρίων και θα καλύψουμε το κόστος της διαμονής της οικογένειάς της στο Λίχουε», πρόσθεσε.</p>
<p>Η Σέτζγουεϊ απάντησε ότι τα χρήματα που θα λάβει θα δοθούν σε ερευνητικά κέντρα για τη μελέτη του πολλαπλού μυελώματος, της ασθένειας από την οποία πάσχει.</p>