Ένα σημαντικό βήμα στη θεραπεία του καρκίνου του προστάτη έκανε διεθνής επιστημονική ομάδα, καθώς σύμφωνα με νέα ευρήματα, η δραστική ουσία <strong>ολαπαρίμπη</strong> <strong>αναστέλλει την ανάπτυξη των καρκινικών όγκων</strong>.

Η ολαπαρίμπη, που αρχικά αναπτύχθηκε για τη θεραπεία γυναικολογικών καρκίνων, αποδεικνύεται ιδιαίτερα αποτελεσματική στη θεραπεία του προχωρημένου σταδίου καρκίνου του προστάτη. Σύμφωνα με τον Δρ Γιόχαν ντε Μπόνο του Ινστιτούτου Ερευνών για τον Καρκίνο (ICR) του Λονδίνου, επικεφαλής των ερευνητών, «πρόκειται για ένα σημαντικό βήμα στη θεραπεία του καρκίνου του προστάτη, καθώς η ολαπαρίμπη είναι ιδιαίτερα αποτελεσματική στους άνδρες με συγκεκριμένες βλάβες στο μηχανισμό επιδιόρθωσης του DNA τους».

Τα αποτελέσματα της κλινικής δοκιμής TOPARP-A σε 49 άνδρες με προχωρημένο καρκίνο του προστάτη, που δεν είχε ανταποκριθεί στις υπάρχουσες θεραπείες, έδειξαν ότι μετά τη χορήγηση της ολαπαρίμπης, σχεδόν στο ένα τρίτο των ασθενών σταμάτησε η ανάπτυξη των καρκινικών όγκων, μειώθηκε σημαντικά και σε βάθος χρόνου το ειδικό προστατικό αντιγόνο (PSA) και μειώθηκαν τα κυκλοφορούντα καρκινικά κύτταρα.

Αν τα αποτελέσματα της κλινικής δοκιμής Φάσης ΙΙ, TOPARP-B, που θα περιλαμβάνουν μόνον ασθενείς με συγκεκριμένες γενετικές μετάλλαξεις, αποδειχθούν εξίσου θετικά, τότε η ολαπαρίμπη μπορεί να αποτελέσει πλέον βασική θεραπευτική επιλογή για τις περιπτώσεις προχωρημένου καρκίνου του προστάτη.

Αξίζει να σημειωθεί ότι η ολαπαρίμπη έχει ήδη εγκριθεί για την θεραπεία του καρκίνου των ωοθηκών και του μαστού, σε γυναίκες φορείς γενετικών μεταλλάξεων στο γονίδιο BRCA.