Με αφορμή σχέδιο νόμου, που τιτλοφορείται «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων», παρατηρούνται τα εξής.
Ευθύς εξαρχής θα πρέπει να παρατηρηθεί, ότι το συγκεκριμένο νομοσχέδιο κατετέθη αιφνιδιαστικά στη Βουλή των Ελλήνων στις 12-12-2015, όπως προκύπτει και από την ιστοσελίδα της Βουλής, χωρίς να έχει προηγηθεί το στάδιο της δημόσιας διαβούλευσης.
Φαίνεται πως οι κυβερνώντες δεν θεωρούν ότι τα υψίστης σημασίας ζητήματα που ρυθμίζονται δια του ως άνω νομοσχεδίου χρήζουν διαβούλευσης με την κοινωνία, αφού άπαντα έχουν συμφωνηθεί προηγουμένως με τους «Θεσμούς».
Ωστόσο, πέραν τούτων, το νομοσχέδιο περιλαμβάνει διατάξεις εντελώς απαξιωτικές για τον κλάδο των νοσηλευτών. Ειδικότερα, στο άρθρο 16 προσδιορίζεται το ύψος του επιδόματος θέσης. Ενώ, λοιπόν, το εν λόγω επίδομα για όλους ανεξαιρέτως τους Προϊσταμένους Τμημάτων ορίζεται στο ποσό των 290 ΕΥΡΩ, δηλαδή αυξάνεται κατά 50 ΕΥΡΩ, ειδικώς για τους Προϊσταμένους Τμημάτων των Νοσηλευτικών Υπηρεσιών των Νοσοκομείων μειώνεται στο ποσό των 150 ΕΥΡΩ (μείωση 40%)!
Η συγκεκριμένη ρύθμιση ομολογουμένως δεν έχει καμία λογική εξήγηση και φέρεται να απαξιώνει πράγματι την ελληνική νοσηλευτική κοινότητα, χωρίς να αναγνωρίζει την τεράστια καθημερινή προσφορά της στο κοινωνικό σύνολο. Η ρύθμιση είναι εντελώς άδικη, ιδίως αν ληφθεί υπόψη ότι ένας προϊστάμενος τμήματος της Διοικητικής Υπηρεσίας ενός νοσοκομείου θα λαμβάνει υψηλότερο επίδομα θέσης από το νοσηλευτή που προΐσταται ενός τμήματος της νοσηλευτικής υπηρεσίας.
Αυτή είναι, άραγε, η αναγνώριση που επεφύλασσε η Ελληνική (και για πρώτη φορά αριστερά) Πολιτεία έναντι του μόχθου των Ελλήνων νοσηλευτών, που καλούνται σε καθημερινή βάση να κρατούν ανοιχτά και όρθια τα δημόσια νοσοκομεία, εργαζόμενοι κάτω από εξοντωτικές συνθήκες απασχόλησης σε υποστελεχωμένα τμήματα;
Όπως δηλώνει χαρακτηριστικά ο Πρόεδρος της ΕΝΕ κ. Δημήτρης Σκουτέλης «Αυτή η δυσμενής μεταχείριση των νοσηλευτών δεν έχει ιστορικό προηγούμενο στην πορεία των μισθολογικών ρυθμίσεων στη χώρα μας. Για πρώτη φορά εισάγεται διάταξη σε νομοσχέδιο, που καθιερώνει δυσμενή μισθολογική αντιμετώπιση των νοσηλευτών! Αντί, λοιπόν, η σημερινή κυβέρνηση να ενισχύσει τους διαχρονικά αδικημένους και κακοπληρωμένους νοσηλευτές, αναλογικά πάντα με το έργο που προσφέρουν, επιλέγει να τους αδικήσει με την σειρά της, χωρίς να τους εξασφαλίζει τουλάχιστον ισότιμη μεταχείριση με τους λοιπούς κλάδους εργαζομένων στο δημόσιο τομέα».
Επιπλέον, το πλέον εξοργιστικό, είναι η αιτιολογική έκθεση που συνοδεύει την επίμαχη ρύθμιση. Εκεί αναφέρονται τα εξής χαρακτηριστικά: «Με τις διατάξεις του άρθρου 16 καθορίζεται το επίδομα θέσης ευθύνης, το οποίο για τους προϊσταμένους διοίκησης προσαυξάνεται κατά 14% περίπου μεσοσταθμικά, σε σχέση με το σημερινό ισχύον, προκειμένου αφενός να ενισχυθεί περισσότερο το αποτέλεσμα της μισθολογικής αποσυμπίεσης, αφετέρου να επιβραβευθεί μισθολογικά η ευθύνη των θέσεων αυτών». Δηλαδή, οι Προϊστάμενοι των Νοσηλευτικών Τμημάτων όχι μόνο δεν χρήζουν μισθολογικής επιβράβευσης, αλλά τιμωρούνται κιόλας, κρινόμενοι προφανώς ως ανεπαρκείς, ώστε να απαιτείται ειδικώς γι’ αυτούς η μείωση του επιδόματος !
Επίσης σημειώνει ο Αριστείδης Δάγλας Γενικός Γραμματέας της ΕΝΕ «Πρόκειται για μια πρωτοφανή επιλογή, που φανερώνει πρωτίστως την άγνοια των κυβερνώντων εν σχέσει με τη νοσηλευτική καθημερινότητα εντός των δημόσιων νοσοκομείων. Το πλέον, όμως, λυπηρό στοιχείο, είναι ότι το επίμαχο νομοσχέδιο προσυπογράφεται και από τον ίδιο τον Υπουργό Υγείας! Άραγε ο αξιότιμος κύριος Υπουργός της Υγείας, που θέτει την υπογραφή του επί του νομοσχεδίου, δεν γνωρίζει ή δεν αναγνωρίζει την προσφορά των νοσηλευτών;»
Ενόψει των ανωτέρω καλούμε τους εμπνευστές της συγκεκριμένης επαίσχυντης διάταξης, όπως την αποσύρουν άμεσα, τονίζοντας ότι οι νοσηλευτές δεν θα ανεχτούν τέτοιου είδους απαξιωτικές συμπεριφορές, που προσβάλλουν την αξιοπρέπειά τους, μειώνουν την αξία της προσφοράς τους και θίγουν το κύρος του νοσηλευτικού επαγγέλματος.
Υπογραμμίζεται, τέλος, ότι η ενδεχόμενη ψήφιση της συγκεκριμένης διάταξης θα αποτελέσει την σταγόνα που θα ξεχειλίσει το ποτήρι, ενώ οι αντιδράσεις θα λάβουν διαστάσεις χειμάρρου με απρόβλεπτες συνέπειες. Η αυτοθυσία των νοσηλευτών αγγίζει, πλέον, τα όριά της, όσο ο εμπαιγμός κορυφώνεται.