<p>Εκατό και πλέον χρόνια μετά την ανακάλυψη της ενδομητρίωσης, της πιο «σκοτεινής» και απρόβλεπτης γυναικείας πάθησης, η νόσος παραμένει ακόμη στο επίκεντρο της έρευνας, με τους ειδικούς να αναζητούν τι οδηγεί στην εμφάνισή της και πως μπορεί να αντιμετωπιστεί.</p>
<p>Την ενδομητρίωση θα επιχειρήσουν να… φωτίσουν Έλληνες και ξένοι ειδικοί, στο πλαίσιο του 5ου Διεθνούς Συνεδρίου Λαπαροσκοπικής αντιμετώπισης της νόσου, δίδοντας ιδιαίτερη έμφαση στην πιο σοβαρή μορφή της, την «εν τω βάθει ενδομητρίωση».</p>
<p>Η συγκεκριμένη μορφή της νόσου, σύμφωνα με τον επικεφαλής της οργνωτικής επιτροπής του συνεδρίου, χειρουργό – γυναικολόγο κ. Γιώργο Πιστοφίδη, αφορά μία στις τρεις γυναίκες που εμφανίζουν ενδομητρίωση. «Παρότι ο όρος ενδομητρίωση παραπέμπει ετυμολογικά σε παθολογία «εντός της μήτρας», η ασθένεια εκδηλώνεται με διάφορες μορφές εκτός της μήτρας» λέει ο ειδικός και αναφέρει ενδεικτικά: «πιο συχνά δημιουργεί κύστεις στις ωοθήκες που είναι ανώδυνες και ανακαλύπτονται τυχαία στον υπέρηχο. Σε άλλες περιπτώσεις δημιουργεί κηλίδες ενδομητρίωσης στο περιτόναιο και τέλος, εστίες βαθύτερα στους ιστούς των γεννητικών οργάνων, του εντέρου και της ουροδόχου κύστης. Η τελευταία, ονομάζεται οζώδης ή διηθητική οπισθοπεριτοναϊκή ή εν τω βάθει ενδομητρίωση».</p>
<p>Απάντηση στο ερώτημα «πώς προκαλείται η ενδομητρίωση;» οι ειδικοί δεν δίδουν ακόμη. Πιθανολογούν ότι υπάρχει προδιαθεσικός γενετικός παράγοντας στις γυναίκες που εμφανίζουν ενδομητρίωση ο οποίος μετά την εφηβεία πυροδοτεί ορμονικά, ανοσολογικά και βιοχημικά γεγονότα, που έχουν ως αποτέλεσμα τις συγκεκριμένες βλάβες στα όργανα του σώματος.</p>
<p>Η ενδομητρίωση στην οπισθοπεριτοναϊκή μορφή της προκαλεί πόνο κατά την διάρκεια της περιόδου – κι αυτό ουσιαστικά είναι το σύμπτωμα μπορεί να οδηγήσει τη γυναίκα στον γιατρό. Οι κύστεις στις ωοθήκες ή η περιτοναϊκή ενδομητρίωση όμως δεν έχουν επώδυνα συμπτώματα. Όταν η ενδομητρίωση έχει επηρεάσει τις σάλπιγγες και τις ωοθήκες, προκαλείται υπογονιμότητα – αυτό μάλιστα αποτελεί το κομβικό σημείο για πολλές γυναίκες ώστε να αντιμετωπίσουν τη νόσο.</p>
<p>Έχοντας στο ενεργητικό του περισσότερα από 2.500 χειρουργεία διαφόρων κατηγοριών ενδομητρίωσης τις τελευταίες δύο δεκαετίες, ο κ. Πιστοφίδης είναι κατηγορηματικός: «η ενδομητρίωση σε όλες τις μορφές θεραπεύεται σωστά μόνον χειρουργικά. Οι συντηρητικές θεραπείες δεν έχουν δώσει μόνιμες λύσεις». Ο ειδικός θέτει ως προϋπόθεση η χειρουργική θεραπεία να γίνεται μόνον από εξειδικευμένες ομάδες σε οργανωμένα κέντρα. «Αν η νόσος αντιμετωπισθεί έγκαιρα, η θεραπεία και η αποκατάσταση της λειτουργίας των οργάνων είναι ικανοποιητική. Σε παραμελημένες όμως μορφές, που η ενδομητρίωση έχει παραμείνει για μεγάλο διάστημα, ή χειρότερα αν έχει χειρουργηθεί στο παρελθόν πλημμελώς, τότε η αποκατάσταση της γονιμότητας δεν είναι και τόσο τέλεια» εξηγεί ο κ. Πιστοφίδης.</p>
<p>Το 5ο διεθνές συνέδριο, που γίνεται ανά διετία στην Αθήνα, θα πραγματοποιηθεί εφέτος στο νοσοκομείο «ΜΗΤΕΡΑ» από την Παρασκευή 5 Δεκεμβρίου έως Κυριακή 7 Δεκεμβρίου – μάλιστα το νοσοκομείο εκτός από το αμφιθέατρο θα διαθέσει τις χειρουργικές αίθουσες για την διεξαγωγή του συνεδρίου. Στο πλαίσιο του συνεδρίου οι συμμετέχοντες ιατροί θα ενημερωθούν για τις ασφαλέστερες μεθόδους τεχνικών εξαίρεσης της οζώδους ενδομητρίωσης καθώς και για τα νεότερα δεδομένα σε φάρμακα και χειρουργικό εξοπλισμό από 30 ειδικευμένους χειρουργούς γυναικολόγους ξένων και ελληνικών νοσοκομείων και θα δουν ζωντανά τις χειρουργικές επεμβάσεις σε επιλεγμένα περιστατικά ενδομητρίωσης.</p>



Πηγή : eReportaz