Έχετε ξεκινήσει δίαιτα και την τηρείτε κατά γράμμα. Κάποια στιγμή όμως βλέπετε ότι τα κιλά δεν πέφτουν. Τι μπορεί να φταίει;

Μήπως το παρακάνετε με κάποιες επιλογές που μπορεί να είναι πολύ υγιεινές αλλά χωρίς να το καταλαβαίνετε σας φορτώνουν με ύπουλες και κρυφές θερμίδες; Για να μην πέσετε σε αυτή την παγίδα, παρακάτω σας παραθέτουμε ορισμένες υγιεινές συνήθειες και τρόφιμα που αν μας ξεφεύγουν με το πρόσχημα του υγιεινού μπορεί να δυσκολέψουν την προσπάθειά μας:
<strong>
Ελαιόλαδο</strong>

Αποτελεί σαφέστατα κάτι πολύ υγιεινό. Ωστόσο, πολλοί είναι εκείνοι που δεν προσέχουν πόσο προσθέτουν, είτε στο μαγείρεμα είτε στη σαλάτα. Αν αναλογιστείτε όμως ότι μια κουταλιά της σούπας λάδι μας δίνει περίπου 135 θερμίδες, τότε αν σε κάθε γεύμα βάζετε λίγο παραπάνω (ας πούμε μία κουταλιά) και ξεφεύγει και λιγάκι στο μαγείρεμα (ας πούμε άλλη μια κουταλιά παραπάνω), τότε μόνο από το λάδι έχετε σχεδόν τετρακόσιες θερμίδες παραπάνω. Χωρίς δηλαδή να το καταλαβαίνετε τρώτε άλλο ένα κανονικότατο γεύμα.

<strong>Παξιμάδια/ κριτσίνια/ κράκερς</strong>

Αποτελούν καλές επιλογές για ενδιάμεσο σνακ ή συνοδευτικό για σαλάτες και σούπες. Ωστόσο, διαθέτουν υψηλή ενεργειακή πυκνότητα, που σε πολλές περιπτώσεις ξεπερνά αυτή του ψωμιού, το οποίο θεωρείται από πολλούς ως «παχυντικό» τρόφιμο. Λαμβάνοντας δε υπόψιν ότι εύκολα μπορεί να καταναλωθούν σε μεγάλη ποσότητα, απαιτείται ιδιαίτερη προσοχή.

<strong>Αποξηραμένα φρούτα – ξηροί καρποί</strong>

Πλούσια σε θρεπτικά συστατικά, αλλά και σε θερμίδες. Επομένως θα πρέπει να καταναλώνονται σε μικρές ποσότητες. Σκεφτείτε πως 3 μικρά αποξηραμένα δαμάσκηνα ή σύκα ή 4 κομμάτια αποξηραμένα βερίκοκα αντιστοιχούν θερμιδικά σε ένα μέτριο φρούτο, ενώ για τους ξηρούς καρπούς, μια μικρή χούφτα θεωρείται αρκετή.

<strong>Χειροποίητες μπάρες δημητριακών</strong>

Οι μπάρες δημητριακών που βρίσκουμε στα σούπερ-μάρκετ αποτελούν στην πλειοψηφία τους επιλογές με χαμηλό θερμιδικό περιεχόμενο, καθώς αποδίδουν γύρω στις 100 θερμίδες ανά τεμάχιο. Ωστόσο, εάν παρασκευάσουμε στο σπίτι μπάρες δημητριακών με βρώμη, ξηρούς καρπούς, αποξηραμένα φρούτα ή σοκολάτα, ταχίνι ή μέλι ή επιλέξουμε αντίστοιχα προϊόντα που διατίθενται σε πολλούς φούρνους και ζαχαροπλαστεία, τότε θα πρέπει να είμαστε πιο προσεκτικοί, καθώς η περιεκτικότητά τους σε θερμίδες ενδεχομένως να είναι αρκετά μεγαλύτερη.

<strong>Δημητριακά τύπου μούσλι ή γκρανόλα</strong>

Τα εν λόγω προϊόντα αποτελούν ιδιαίτερα θρεπτικές επιλογές πρωινού με υψηλή περιεκτικότητα σε φυτικές ίνες και θρεπτικά συστατικά. Από την άλλη, είναι πιθανό να περιέχουν και αρκετές θερμίδες και πρόσθετα σάκχαρα. Η διατροφική επισήμανση των εν λόγω προϊόντων θα σας βοηθήσει να κάνετε την πιο «κατάλληλη» επιλογή, ενώ δίνοντας προσοχή στη μερίδα που καταναλώνετε, θα μπορέσετε να ελέγξετε καλύτερα τη θερμιδική σας πρόσληψη.
<strong>
Smoothies φρούτων</strong>

Συχνά, ενώ βρίσκεστε στο δρόμο, η επιλογή ενός smoothie από φρέσκα φρούτα φαίνεται πιο υγιεινή έναντι ενός ροφήματος καφέ. Πράγματι, τα θρεπτικά συστατικά που θα προσλάβετε είναι πολύ περισσότερα, αλλά σε πολλές περιπτώσεις πιθανόν να ισχύει το ίδιο και για τις θερμίδες, ειδικότερα όταν στα smoothie προστίθενται, γάλα, γιαούρτι, παγωτό, γρανίτα, μέλι, σιρόπι ή άλλα συστατικά. Γενικά, προτιμήστε φρέσκα φρούτα ή αν αυτό δεν είναι εφικτό επιλέξτε έναν απλό ανάμεικτο φυσικό χυμό χωρίς προσθήκη άλλων υλικών.

<strong>Light τρόφιμα</strong>

Έχετε ξεκινήσει δίαιτα και σας έχει πει ο διαιτολόγος σας ή γνωρίζετε ότι θα πρέπει να προτιμάτε προϊόντα με λιγότερα λιπαρά. Στην αγωνία σας λοιπόν να χάσετε γρήγορα βάρος δεν έχετε αφήσει ούτε μια συσκευασία με χαμηλά λιπαρά. Όταν πάλι πεινάτε, τρώτε κάτι light. Δεν φοβάστε να ξεφύγετε και λίγο στην ποσότητα, γιατί απλά αυτό που τρώτε είναι light. Αυτό όμως μπορεί να είναι και μια μεγάλη παγίδα. Το ότι ένα τυρί ή ένα γάλα ή ένα γιαούρτι είναι light ή ένα παγωτό είναι χαμηλών λιπαρών δεν σημαίνει ότι δεν έχει θερμίδες. Σίγουρα τα προϊόντα αυτά έχουν λιγότερες θερμίδες, αλλά στη μία μερίδα. Αν όμως φάτε περισσότερες ίσως καταλήξετε να έχετε επιβαρύνει τον οργανισμός σας με πιο πολλές θερμίδες, από ό,τι αν τρώγατε ένα… λιπαρότατο σνακ. Προσέξτε λοιπόν μην το παρακάνετε στην ποσότητα με τα προϊόντα χαμηλών λιπαρών. Είναι καλό να τα επιλέγετε στην προσπάθειά σας να χάσετε βάρος, πάντα όμως στη σωστή ποσότητα και χωρίς υπερβολές.