Αντιμέτωπη με μια αληθινή επιδημία παχυσαρκίας πρόκειται να βρεθεί η Ευρώπη μέχρι το 2030, προειδοποιεί ο Παγκόσμιος Οργανισμός Υγείας (ΠΟΥ) σε μελέτη που έδωσε στη δημοσιότητα σήμερα, στα πλαίσια ευρωπαϊκού συνεδρίου για την παχυσαρκία που πραγματοποιείται στην Πράγα.

Σύμφωνα με τη μελέτη, η οποία εκπονήθηκε για λογαριασμό της ευρωπαϊκής διεύθυνσης του ΠΟΥ, που εδρεύει στην Κοπεγχάγη, σχεδόν όλος ο ενήλικος πληθυσμός της Ιρλανδίας θα είναι υπέρβαρος ή παχύσαρκος ως το 2030.

Το 89% των ανδρών στην Ιρλανδία «αναμένεται να είναι υπέρβαρο γύρω στο 2030, ενώ το 48% θα είναι παχύσαρκο», έναντι 74% και 26% αντίστοιχα το 2010, σύμφωνα με τον Οργανισμό. Μεταξύ των γυναικών στην Ιρλανδία, το ποσοστό των υπέρβαρων θα αυξηθεί από το 2010 ως το 2030 από το 57% στο 85%, ενώ το ποσοστό των παχύσαρκων γυναικών έως την εν λόγω χρονολογία αναμένεται να φτάσει το 57%.

Αξίζει να σημειωθεί πως ένας άνθρωπος θεωρείται υπέρβαρος όταν ο δείκτης μάζας σώματος (ΔΜΣ) υπερβαίνει το 25. Όταν ξεπερνά το 30, θεωρείται παχύσαρκος.

Ανησυχητικές είναι οι προβλέψεις του Παγκόσμιου Οργανισμού υγείας και για την Βρετανία, όπου σύμφωνα με όσο προβλέπει μέχρι το 2030 το 33% των γυναικών θα είναι παχύσαρκες, από 26% το 2010, όπως και το 36% των ανδρών, έναντι ενός 26% το 2010.

Η Ελλάδα, η Ισπανία, η Σουηδία και η Τσεχία ανήκουν εξίσου στις χώρες που αναμένεται να γνωρίσουν μεγάλη αύξηση του ποσοστού των παχύσαρκων ενηλίκων.

Στην χώρας μας, το ποσοστό των παχύσαρκων ανδρών και γυναικών αναμένεται να διπλασιαστεί και να φθάσει από το 20% που καταγραφόταν το 2010 σε περίπου 40% το 2030 ενώ στην περίπτωση της Ισπανίας, το ποσοστό των παχύσαρκων ανδρών αναμένεται να ανέλθει από το 19% στο 36% την ίδια περίοδο.

Αύξηση του ποσοστού των υπέρβαρων και των παχύσαρκων προσώπων μεταξύ του ενήλικου πληθυσμού αναμένεται να καταγραφεί στην πλειονότητα των 53 χωρών οι οποίες συμπεριελήφθησαν στη μελέτη ενώ σε πολύ λίγες χώρες το ποσοστό αυτό θα σταθεροποιηθεί ή θα μειωθεί.

Τέτοια είναι η περίπτωση της Ολλανδίας, όπου αναμένεται πως οι ενήλικοι άνδρες που είναι παχύσαρκοι θα μειωθούν στο 8% του πληθυσμού το 2030, από 10% το 2010.

Βέβαια, όπως τονίζουν οι επιστήμονες που εκπόνησαν τη μελέτη οι προβλέψεις αυτές διατυπώνονται με «τη μεγαλύτερη δυνατή επιφύλαξη».

Ωστόσο για τη Βρετανίδα Λόρα Γουέμπερ, μέλος της επιστημονικής ομάδας, η αύξηση της παχυσαρκίας στην Ευρώπη είναι ιδιαίτερα ανησυχητική και για το λόγο αυτό «είναι απαραίτητο να θεσπιστούν επειγόντως πολιτικές για να αντιστραφεί η τάση».

Η παχυσαρκία αποτελεί έναν σημαντικό υποκείμενο αιτιολογικό παράγοντα για την εκδήλωση καρδιαγγειακών νοσημάτων, διαβήτη, αλλά και ορισμένων μορφών καρκίνου.

Σύμφωνα με στοιχεία που είχε δώσει στη δημοσιότητα ο ΠΟΥ στο πρόσφατο παρελθόν, σε παγκόσμιο επίπεδο πάνω από 1,9 δισεκ. ενήλικοι ήταν υπέρβαροι το 2014 και, εξ αυτών, πάνω από 600 εκατ. παχύσαρκοι.
Ο αριθμός των παχύσαρκων ενηλίκων μάλιστα «υπερδιπλασιάστηκε σε παγκόσμιο επίπεδο από το 1980 ως το 2014», σύμφωνα με τον Οργανισμό.