Στοιχεία σοκ από τα Ληξιαρχεία της Μαγνησίας: ο αριθμός των θανάτων την τελευταία τριετία είναι σταθερά πάνω από το διπλάσιο σε σχέση με τον αριθμό των γεννήσεων. Ο πληθυσμός δεν ανανεώνεται με τους ίδιους ρυθμούς σε σχέση με τους θανάτους και η Μαγνησία… «πεθαίνει».

Σύμφωνα με στοιχεία που ανάρτησε στην ιστοσελίδα του το υπουργείο Εσωτερικών, στα οποία καταγράφονται οι ληξιαρχιακές πράξεις στο σύνολο των Ληξιαρχείων του νομού μέσα στο 2015, έχουν καταγραφεί 1.849 πράξεις θανάτου, εκ των οποίων οι 644 καταγράφηκαν στο Ληξιαρχείο του Βόλου και οι 115 στο Ληξιαρχείο του Αλμυρού. Την ίδια ώρα οι γεννήσεις περιορίζονται κάτω από το μισό. Μόλις 785 ληξιαρχιακές πράξεις γεννήσεων καταχωρήθηκαν στα τοπικά αρχεία.

Το αξιοσημείωτο είναι ότι την τελευταία τριετία, οι θάνατοι είναι σταθερά διπλάσιοι και πλέον σε σχέση με τις γεννήσεις στη Μαγνησία. Ετσι το 2014 καταγράφηκαν 2.253 πράξεις θανάτου και μόλις 939 πράξεις γέννησης, ενώ το 2013 καταχωρήθηκαν 1.430 πράξεις θανάτου και μόλις 747 πράξεις γέννησης.

Συνολικά από το 2013 έως και σήμερα, τη ζωή τους έχουν χάσει 5.532 συνάνθρωποί μας και έχουν έρθει στη ζωή μόλις 2.471 παιδιά. Το ισοζύγιο του πληθυσμού στο νομό υπολείπεται κατά 3.000 και πλέον άτομα.

&nbsp;

<strong>Αυξάνονται τα σύμφωνα συμβίωσης</strong>

Την ίδια ώρα, σε εποχή οικονομικής κρίσης, αρκετά είναι πλέον τα ζευγάρια που ενώνονται όχι με τα δεσμά του γάμου, αλλά υπογράφουν σύμφωνα συμβίωσης.

Ο αριθμός των συμφώνων που καταχωρήθηκαν στα ληξιαρχεία της Μαγνησίας για το 2015 μέχρι στιγμής φθάνει στις 19 πράξεις, όταν το 2014 υπεγράφησαν 11 σύμφωνα και το 2013, οκτώ.

Σταθερός ο αριθμός γάμων και διαζυγίων. Το 2015 καταχωρήθηκαν 1.017 γάμοι και 271 διαζύγια, ενώ το 2014 1.087 γάμοι και 313 διαζύγια και το 2013 886 γάμοι και 297 διαζύγια.