<p>Τη δημιουργία ηλεκτρονικού φακέλου υγείας για κάθε ασφαλισμένο του ΕΟΠΥΥ, ο οποίος θα περιέχει όλες τις διαγνώσεις, νοσηλείες, επισκέψεις, παροχές, ιατρικές πράξεις, αιμοκαθάρσεις και τα φάρμακα που του έχουν χορηγηθεί, ανακοίνωσαν σήμερα ο υπουργός Υγείας κ. Μάκης Βορίδης και ο πρόεδρος του ΕΟΠΥΥ, κ. Δημήτρης Κοντός.</p>
<p>Έτσι, πλέον, εκτός από το συμβατικό βιβλιάριο υγείας, κάθε ασφαλισμένος θα έχει και τον ηλεκτρονικό του φάκελο, μέτρο το οποίο θα αποτελέσει: «Ένα ακόμη βήμα για τον έλεγχο των γιατρών, για πραγματικό και ουσιαστικό έλεγχο της συνταγογράφησης, αλλά και μείωσης της προκλητικής συνταγογράφησης, αναγκαίο για τη σωστή αξιοποίηση των πολύτιμων πόρων του ΕΟΠΥΥ», σύμφωνα με τον κ. Βορίδη. </p>
<p>«Mε αυτόν το φάκελο θα ωφεληθούν οι σωστοί γιατροί που τώρα πληρώνουν την παραβατικότητα κάποιων συναδέλφων τους και φυσικά οι ασφαλισμένοι», πρόσθεσε ο ίδιος. </p>
<p>Πλέον, οι ελεγκτές του ΕΟΠΥΥ θα μπορούν να μπαίνουν στο φάκελο του ασθενούς και να βλέπουν τις εξετάσεις που προγραμματίζονται, αλλά και εκείνες που εκτελούνται, ενώ ταυτόχρονα θα μπορούν να ελέγχουν ιατρική και οικονομική συμπεριφορά των παρόχων υγείας του ΕΟΠΥΥ, δηλαδή των γιατρών, των διαγνωστικών κέντρων και των κλινικών. </p>
<p>Εν τω μεταξύ, και σύμφωνα με τον υπουργό Υγείας, την ερχόμενη εβδομάδα αναμένεται να κατατεθεί στη Βουλή και νομοσχέδιο με τις ποινές των γιατρών που κάνουν υπερβολική και καταχρηστική συνταγογράφηση.</p>
<p>Οι περιπτώσεις των γιατρών με κατάχρηση στη συνταγογράφηση που παρέθεσε ο πρόεδρος του ΕΟΠΥΥ ήταν ιδιαίτερα αποκαλυπτικές, και αυτός είναι ένας από τους λόγους που το υπουργείο θέλει να προχωρήσει άμεσα με το παραπάνω νομοσχέδιο.</p>



Πηγή : eReportaz