Αυξάνεται ο αριθμός των νεκρών προσφύγων σε <strong>δύο νέα ναυάγια</strong> που σημειώθηκαν στα νερά του νοτιοανατολικού Αιγαίου.

Λίγο μετά τις 11 το βράδυ της Πέμπτης, το φυλάκιο Καλολίμνου ενημέρωσε το Λιμενικό για ανατροπή ξύλινης λέμβου στη θαλάσσια περιοχή μεταξύ Καλολίμνου και Καλύμνου. Η πρώτη εκτίμηση ήταν για περίπου 100 πρόσφυγες στη θάλασσα. Άμεσα ξεκίνησαν <strong>έρευνες</strong> από τέσσερα σκάφη του Λιμενικού, πλωτό της Frontex, ελικόπτερο Σούπερ - Πούμα και τρία αλιευτικά.

Ως αυτή την ώρα έχουν διασωθεί 138 πρόσφυγες, ενώ έχουν ανασυρθεί 19 σοροί, δύο άνδρες, έξι γυναίκες, οκτώ παιδιά και τρία βρέφη.

Οι <strong>έρευνες συνεχίζονται για αγνοούμενους</strong>, ο ακριβής αριθμός των οποίων δεν έχει εξακριβωθεί. Στη περιοχή πνέουν βορειοδυτικοί άνεμοι εντάσεως 5 μποφόρ.

Επίσης, τα ξημερώματα της Παρασκευής στη θαλάσσια περιοχή βόρεια της Ρόδου σκάφος του Λιμενικού εντόπισε και περισυνέλεξε έξι πρόσφυγες και τρεις νεκρούς, ένα παιδί, ένα βρέφος και μία γυναίκα, ενώ αγνοούνται άλλοι τρεις.

Από τις έρευνες που συνεχίζονται στην περιοχή του Αγαθονησίου εντοπίστηκε ακόμη η σορός ενός ανήλικου αγοριού που αγνοούνταν από τις 28 Οκτωβρίου.

Από το ναυάγιο που έγινε σε θαλάσσια περιοχή βόρεια της Λέσβου έχουν συνολικά περισυλλεγεί 16 σοροί προσφύγων, μεταξύ των οποίων δύο βρέφη και μία έφηβη, ενώ στους 274 είναι οι διασωθέντες.

Από τις 7:30 το πρωί της Πέμπτης έως και τις 7:30 το πρωί της Παρασκευής, διασώθηκαν συνολικά 595 πρόσφυγες σε 14 περιστατικά σε Λέσβο, Χίο και άλλα νησιά.

Επίσης, σχεδόν<strong> 6.000 πρόσφυγες αναμένεται να φθάσουν και σήμερα</strong>, <strong>Παρασκευή στο λιμάνι του Πειραιά</strong>. Από αυτούς οι 3.364 έχουν, ήδη, αποβιβαστεί, καθώς το πλοίο «Αριάδνη» μετέφερε 1.311 από τη Μυτιλήνη και 315 από τη Χίο, το πλοίο «Terra Jet» αποβίβασε 1.738 από τη Μυτιλήνη, ενώ αναμένεται να καταπλεύσει το μεσημέρι το πλοίο «Ελευθέριος Βενιζέλος» με 2.481 πρόσφυγες, προερχόμενο και αυτό από τη Μυτιλήνη.

Αξίζει να σημειωθεί ότι όλα τα <strong>πλοία</strong> θα παραμείνουν <strong>δεμένα Δευτέρα και Τρίτη</strong>, λόγω 48ωρης απεργίας της ΠΝΟ, η οποία καλεί ειδικά τις εταιρείες των πλοίων που μεταφέρουν πρόσφυγες να το κάνουν μέχρι και τα μεσάνυχτα της Κυριακής.