<p>Ο ηγέτης της Κούβας, Φιντέλ Κάστρο, με άρθρο του που δημοσιεύεται στα κουβανικά μέσα ενημέρωσης, έκανε σήμερα κάλεσμα συνεργασίας στις Ηνωμένες Πολιτείες, για την αντιμετώπιση του Έμπολα, και προκειμένου να αποφευχθεί μια επιδημία του φονικού ιού στην αμερικανική ήπειρο. </p>
<p>«Θα συνεργασθούμε ευχαρίστως με το αμερικανικό προσωπικό στην αποστολή αυτή», γράφει χαρακτηριστικά Κάστρο στο άρθρο του με τίτλο «Η ώρα του χρέους», και συμπληρώνει: «Κατανοούμε όλοι ότι επιτελώντας αυτό το έργο στο υψηλότερο επίπεδο της προετοιμασίας και της αποτελεσματικότητας, θα μας επιτρέψει να προστατεύσουμε το λαό μας και τους αδελφούς λαούς της Καραϊβικής και της Λατινικής Αμερικής, να αποφύγουμε την επιδημία που εισήχθη δυστυχώς στις ΗΠΑ και μπορεί να εξαπλωθεί».</p>
<p>Αξίζει να σημειωθεί, ότι η Κούβα, παρά τις οικονομικές δυσκολίες που αντιμετωπίζει, έχει στείλει από την 1η Οκτωβρίου 165 ειδικούς του τομέα υγείας στην Αφρική, των οποίων ο αριθμός αναμένεται να αυξηθεί τις επόμενες ημέρες. Ο Κάστρο αναφέρει σχετικά ότι η απόφαση για την αποστολή των Κουβανών γιατρών στην Αφρική υπήρξε μία απόφαση δύσκολη, δυσκολότερη και από την απόφαση για την αποστολή στρατιωτών στην Αγκόλα.</p>
<p>«Οι πολιτικές αποφάσεις που συνοδεύονται από κινδύνους για το προσωπικό, χρειάζονται υψηλό επίπεδο ευθύνης, είναι ακόμη πιο δύσκολο από την αποστολή στρατιωτών στο μέτωπο», σημείωσε.</p>
<p>Από την πλευρά τους οι ΗΠΑ, μέσω του υπουργού Εξωτερικών Τζον Κέρι, απηύθυναν ευχαριστήριο μήνυμα προς την Κούβα, για τη συμβολή της στον αγώνα κατά του Έμπολα.</p>
<p>«Η Κούβα, μία χώρα μόλις 11 εκατομμυρίων κατοίκων, έστειλε 165 ειδικούς του τομέα της υγείας και ετοιμάζεται να στείλει ακόμη 300», δήλωσε ο Τζον Κέρι. </p>



Πηγή : eReportaz