Τις έντονες αντιδράσεις γονέων αλλά και εκπαιδευτικών, που προειδοποιούν με προσφυγές στη Δικαιοσύνη, έχει προκαλέσει η απόφαση της κυβέρνησης για την επιβολή κλιμακωτού ΦΠΑ στην ιδιωτική εκπαίδευση.

Όπως αποφασίστηκε σε σύσκεψη στο Μέγαρο Μαξίμου από την επιβολή ΦΠΑ εξαιρούνται νηπιαγωγεία, προνήπια και παιδικοί σταθμοί, ενώ:
<ul>
	<li>ΦΠΑ 6% επιβάλλεται σε ΙΕΚ, φροντιστήρια σχολές χορού, ωδεία κ.λπ.</li>
	<li>ΦΠΑ 13% επιβάλλεται σε ιδιωτικά σχολεία (Δημοτικό, Γυμνάσιο και Λύκειο)</li>
</ul>
Ο υπουργός Παιδείας Νίκος Φίλης συναντάται αυτή την ώρα με τους συνδικαλιστικούς εκπροσώπους των ιδιωτικών εκπαιδευτικών, ενώ το το απόγευμα (18:30) προγραμματίζεται συγκέντρωση διαμαρτυρίας στη Λεόντειο Σχολή Πατησίων.

Μιλώντας στο healthreportaz.gr, γονείς αλλά και εκπρόσωποι φορέων δηλώνουν αποφασισμένοι να προσφύγουν στα εθνικά και ευρωπαϊκά δικαστήρια. Αν εφαρμοστεί το μέτρο, ο ΦΠΑ θα μετακυληθεί στους γονείς και μάλιστα αναδρομικά από 20/7, τόνισε ο πρόεδρος των ιδιοκτητών των ιδιωτικών σχολείων, Μπάμπης Κυραϊλίδης.

«Θέλουμε ο πρωθυπουργός να τηρήσει την προεκλογική του δέσμευση. Ο φόρος είναι άδικος, δεν μπορούμε να φορολογήσουμε την Παιδεία, θεωρούμε ότι θα τηρηθεί το αυτονόητο» ανέφερε στο healthreportaz.gr το μέλος της Συντονιστικής Επιτροπής Συλλόγων Γονέων Ιδιωτικών Σχολείων, Ερασμία Παπαδοπούλου.

Ο Επίτροπος Οικονομικών Υποθέσεων της Κομισιόν, Πιέρ Μοσκοβισί, έσπευσε να διευκρινίσει πως η επιβολή του ΦΠΑ είναι απόφαση αποκλειστικά της κυβέρνησης και δεν αποτελούσε πρόταση της Ευρωπαϊκής Επιτροπής.