Άγνοια βασικών γνώσεων ορθής χρήσης δημοφιλών υπηρεσιών του Διαδικτύου και των διαδραστικών τεχνολογιών δείχνουν τα αποτελέσματα διαδικτυακού ερωτηματολογίου της Δράσης Ενημέρωσης Saferinternet.gr που πραγματοποιήθηκε με συμμετέχοντες το ευρύ κοινό την περίοδο 19/12/2014 έως 15/03/2015 με τη στήριξη της Wind. Τα αποτελέσματα είναι ιδιαίτερα αποκαλυπτικά:
• 7 στους 10 δε γνωρίζουν από ποια ηλικία επιτρέπεται να έχουμε λογαριασμό “gmail”, και η οποία είναι τα 13 έτη. Μόνο το 30% δίδει τη σωστή απάντηση, ενώ το 23% θεωρεί οτι δεν υπάρχει ουδείς περιορισμός.
• Αν και 7 στους 10 γνωρίζουν ότι επιτρέπεται να έχουμε προφίλ στο Facebook όταν είμαστε τουλάχιστον 13 ετών, 3 στους 10 είτε δε γνωρίζουν, είτε θεωρούν ότι δεν υπάρχει ουδείς περιορισμός, είτε δηλώνουν ως επιτρεπόμενη ηλικία τα 12 έτη.
• 4 στους 10 δε γνωρίζουν σε τι μας ενημερώνει η «Πολιτική Απορρήτου» ενός ιστοχώρου, ενώ
• 3 στους 10 δε γνωρίζουν τι προσδιορίζουν οι «Όροι Χρήσης», όταν σε πολλούς δημοφιλείς ιστοχώρους καλούμαστε να επιβεβαιώσουμε ότι έχουμε διαβάσει και κατανοήσει τα κείμενα αυτά.
• 1 στους 10 δεν γνωρίζει αν μπορούμε να διαγράψουμε κάποιο άτομο από τη λίστα των φίλων μας στο Facebook, ενώ 2 στους 10 πιστεύουν ότι αν και μπορούμε να το διαγράψουμε, το άτομο θα παρεξηγηθεί όταν ειδοποιηθεί για την ενέργεια αυτή, αγνοώντας ότι το Facebook δεν ειδοποιεί ποτέ για τέτοιες ενέργειες, δίνοντάς μας έτσι τη δυνατότητα να διαγράψουμε οποιαδήποτε στιγμή θελήσουμε οποιονδήποτε από τους «φίλους» μας.
Η Δρ. Βερόνικα Σαμαρά, συντονίστρια του Ελληνικού Κέντρου Ασφαλούς Διαδικτύου και Επικεφαλής της Δράσης Saferinternet.gr επεσήμανε τα εξής: «Η ορθή, υπεύθυνη και ασφαλής χρήση των διαδραστικών τεχνολογιών ξεκινάει από εμάς, τους χρήστες. Όταν, όμως, εμείς δε γνωρίζουμε τα βασικά σημεία χρήσης του εργαλείου που λέγεται Διαδίκτυο, πώς θα προστατεύσουμε τα δικαιώματά μας και τα δικαιώματα τρίτων, και πώς θα γνωρίζουμε τις υποχρεώσεις μας online; Τα αποτελέσματα του ερωτηματολογίου πρέπει να μας προβληματίσουν. Είναι σημαντικό να κατανοήσουμε πια το μερίδιο της προσωπικής ευθύνης που έχουμε ως ‘ψηφιακοί’ πολίτες.»
Παρακάτω παρατίθενται τα αναλυτικά αποτελέσματα. Για περισσότερες πληροφορίες μπορείτε να επικοινωνείτε με: Δρ. Βερόνικα Σαμαρά, Συντονίστρια του Ελληνικού Κέντρου Ασφαλούς Διαδικτύου, Κιν. 6931016016
1. Από ποια ηλικία μπορούμε να έχουμε λογαριασμό «gmail»;

Επιλέξτε από τις παρακάτω απαντήσεις Ποσοστό
• Δεν υπάρχει περιορισμός. 23.2%
• 13 ετών και άνω. 30.0%
• 14 ετών και άνω. 26.3%
• Δεν γνωρίζω. 20.4%

2. Από ποια ηλικία μπορούμε να έχουμε προφίλ στο Facebook;
Επιλέξτε από τις παρακάτω απαντήσεις Ποσοστό
• Δεν υπάρχει περιορισμός. 11.5%
• 12 ετών και άνω. 9.6%
• 13 ετών και άνω. 67.4%
• Δεν γνωρίζω. 11.5%

3. Η πολιτική απορρήτου ενός ιστοχώρου είναι:
Επιλέξτε από τις παρακάτω απαντήσεις Ποσοστό
• Κείμενο που προσδιορίζει τα δικαιώματα και τις υποχρεώσεις μας σε έναν ιστοχώρο. 6.7%
• Κείμενο που προσδιορίζει τον τρόπο που ένας ιστοχώρος χειρίζεται τα προσωπικά
μας δεδομένα. 62.0%
• Κείμενο που μας ενημερώνει πώς μπορούμε να προστατεύουμε τα δεδομένα που αναρτούμε στον ιστοχώρο. 18.1%
• Δεν γνωρίζω. 13.3%

4. Οι όροι χρήσης ενός ιστοχώρου είναι:
Επιλέξτε από τις παρακάτω απαντήσεις Ποσοστό
• Κείμενο που προσδιορίζει τα δικαιώματα και τις υποχρεώσεις μας σε έναν ιστοχώρο. 70.1%
• Κείμενο που προσδιορίζει τον τρόπο που ένας ιστοχώρος χειρίζεται τα προσωπικά μας δεδομένα. 12.7%
• Κείμενο που μας ενημερώνει πώς μπορούμε να προστατεύουμε τα δεδομένα που αναρτούμε στον ιστοχώρο. 6.3%
• Δεν γνωρίζω. 10.9%

5. Μπορούμε να διαγράψουμε κάποιο άτομο από τη λίστα των φίλων μας στο Facebook;
Επιλέξτε από τις παρακάτω απαντήσεις Ποσοστό
• Ναι, αν και το άτομο αυτό θα παρεξηγηθεί όταν ειδοποιηθεί γι' αυτή μας την ενέργεια. 19.0%
• Ναι, και μάλιστα δεν θα ειδοποιηθεί για την ενέργεια αυτή. 70.3%
• Όχι, δεν υπάρχει τέτοια δυνατότητα. 1.1%
• Δεν γνωρίζω. 9.5%