Σύμφωνα με ανακοίνωση του υπουργείου Εργασίας, Κοινωνικής Ασφάλισης και Κοινωνικής Αλληλεγγύης, την <strong>Παρασκευή</strong> θα ενεργοποιηθεί για τέταρτη φορά η κάρτα αλληλεγγύης.

Το ποσό των 16,3 εκατ. ευρώ, θα πιστωθεί σε 145.357 δικαιούχους, που θα λάβουν έτσι την <strong>δ' δόση της Κάρτας Αλληλεγγύης</strong>.

Πρόκειται για την οικονομική ενίσχυση που γίνεται μέσω της χρήσης της κάρτας και αποτελεί την επιδότηση σίτισης που λαμβάνουν οι παραπάνω δικαιούχοι και η οποία ανέρχεται στο ποσό των 70-220 ευρώ το μήνα, ανάλογα με το πόσο χαμηλό είναι το εισόδημα που έχουν δηλώσει.

Επίσης, ανακοινώνεται ότι <strong>την Πέμπτη 5 Νοεμβρίου 2015</strong> θα πιστωθούν τα <strong>οικογενειακά επιδόματα του Γ’ τριμήνου 2015</strong> (Ενιαίο Επίδομα Στήριξης Τέκνων και Ειδικό Επίδομα Τριτέκνων και Πολύτεκνων Οικογενειών) στους δικαιούχους που υπέβαλλαν αίτηση Α21 μέχρι τις 4/9/2015 και πληρούν τις προϋποθέσεις.

Η πληρωμή αφορά 645.000 δικαιούχους και η συνολική δαπάνη για τις πληρωμές αυτές ανέρχεται στο ποσό των 223 εκ. ευρώ.

Εξάλλου σε δηλώσεις του ο γγ του υπουργείου Εργασίας, Ανδρέας Νεφελούδης ανέφερε ότι, από τη Δευτέρα θα δοθούν και τα οικογενειακά επιδόματα.

«Καταλαβαίνουμε απόλυτα το πρόβλημα, θα παρακαλούσαμε για την κατανόηση όσο είναι δυνατόν, γιατί είναι πάρα πολύ δύσκολο για όλους, να είμαστε απόλυτα συνεπείς όταν πρέπει και φαντάζομαι δεν θα επαναληφθεί κάτι τέτοιο» τόνισε.