Στο εδώλιο του Τριμελούς Εφετείου Κακουργημάτων Θεσσαλονίκης παραπέμπονται να δικαστούν 12 άτομα, κατηγορούμενα για εμπλοκή σε κύκλωμα εμπορίας ωαρίων και διακίνησης φαρμάκων εξωσωματικής γονιμοποίησης, υπόθεση που αποκαλύφθηκε το 2013.

Ανάμεσα σε όσους παραπέμπονται σε δίκη -με βούλευμα του Συμβουλίου Πλημμελειοδικών Θεσσαλονίκης- είναι δύο καθηγητές Μαιευτικής - Γυναικολογίας του ΑΠΘ που διατηρούν ιδιωτική κλινική υποβοηθούμενης αναπαραγωγής στην Θεσσαλονίκη, όπως επίσης φαρμακοποιοί, εκπρόσωποι φαρμακευτικών εταιριών κ.ά. Κατά πληροφορίες, αντιμετωπίζουν, κατά περίπτωση, κατηγορίες, όπως εγκληματική οργάνωση και παραβίαση του νόμου για την υποβοηθούμενη αναπαραγωγή με πώληση ωαρίων με αντάλλαγμα.

Σύμφωνα με τα στοιχεία που είδαν το «φως» της δημοσιότητας, το κύκλωμα κατηγορείται ότι είχε στήσει «φάμπρικα» με αγορά φαρμάκων από την Ελλάδα, τα οποία πωλούνται πολύ ακριβά στο εξωτερικό και τα εξήγαγαν, μέσω άλλης εταιρείας, στη Βουλγαρία, ενώ παράλληλα, φαίνεται ότι χορηγούσε αμοιβή έως 1.000 ευρώ σε αλλοδαπές γυναίκες, προερχόμενες από χώρες του ανατολικού μπλοκ, προκειμένου να αφαιρούν απ’ αυτές τα ωάρια, τα οποία, εν συνεχεία, διακινούσαν σε ενδιαφερόμενες γυναίκες από την Ελλάδα και το εξωτερικό που υποβάλλονταν σε θεραπείες υποβοηθούμενης αναπαραγωγής. Από τα στοιχεία που αποκάλυψαν οι διωκτικές Αρχές διαπιστώθηκε ότι στις γυναίκες χορηγούνταν φάρμακα - απομιμήσεις επώνυμων φαρμάκων, τα οποία νωρίτερα είχαν εισάγει από την Τουρκία.

&nbsp;