<strong>Της Σταυρούλας Σηφάκη</strong>

Την ηλιόλουστη ημέρα φαίνεται πως χαίρονται να απολαμβάνουν οι ξένοι τουρίστες με αφορμή την επίσκεψή τους στην Ελλάδα.

Μπορεί στην Αθήνα να μην διαθέτουμε τα τεράστια, καταπράσινα και φροντισμένα πάρκα της δυτικής Ευρώπης, διαθέτουμε όμως λαμπερό ήλιο και πράσινες οάσεις που μας φέρνουν πιο κοντά στη φύση.

Με σύμμαχο τον καλό καιρό, δεκάδες τουρίστες επέλεξαν σήμερα να κάνουν τη βόλτα τους στο κέντρο της Αθήνας και μάλιστα δεν έχασαν την ευκαιρία να περάσουν από τον Εθνικό Κήπο.

Αρκετοί μάλιστα, όπως φαίνεται και από τη φωτογραφία,  διασχίζοντας τον Κήπο αποφάσισαν να κάνουν μια σύντομη στάση στο Ζάππειο Μέγαρο για να απολαύσουν τις ευεργετικές επιδράσεις του ήλιου και την υπέροχη θέα του συντριβανιού.

Προτού συνεχίσουν την περιήγησή τους στα ιστορικά αξιοθέατα της πρωτεύουσας, στην Ακρόπολη, το Θησείο, την Πλάκα και το Μοναστηράκι, πήραν μια ανάσα αντλώντας διάθεση και ενέργεια από τις ηλιαχτίδες, που τελικά κέρδισαν τα βλέμματα και τις εντυπώσεις.

Όσοι δεν το έχετε ακόμη σκεφτεί, μπορείτε κι εσείς να γίνετε περιηγητές στην πόλη σας, να περιπλανηθείτε στις αρχαίες γειτονιές της Αθήνας και να εξερευνήσετε το ιστορικό κέντρο που είναι ανεξάντλητο.  Θαυμάστε την ασύλληπτη αρχιτεκτονική, αφεθείτε στη μαγεία της θέας της πόλης και κρατήστε στην καρδιά σας ένα κομμάτι από τον καταγάλανο αττικό ουρανό.

&nbsp;