Ένα χάπι που θα ανιχνεύει τον καρκίνο προσπαθούν να αναπτύξουν ερευνητές του πανεπιστημίου Στάνφορντ στην Καλιφόρνια, με στόχο να αντικαταστήσει τις επώδυνες βιοψίες, ανοίγοντας ένα νέο δρόμο στη διάγνωση του καρκίνου.

Το χάπι το οποίο προσπαθούν να δημιουργήσουν θα προκαλεί την απελευθέρωση συγκεκριμένων πρωτεϊνών από τα καρκινικά κύτταρα στο αίμα. Στη θεωρία, αυτές οι πρωτεΐνες μπορεί να ανιχνευθούν με μια απλή εξέταση αίματος, και οι ερευνητές ελπίζουν ότι το φάρμακο θα είναι αρκετά ευαίσθητο, ώστε να είναι αποτελεσματικό ακόμη και στα πρώτα στάδια του καρκίνου.

Πριν από δύο χρόνια οι ερευνητές John Ronald και Sanjiv Gambhir παρουσίασαν τα πρώτα αποτελέσματα της έρευνάς τους στο παγκόσμιο συνέδριο μοριακής απεικόνισης, και είχαν δηλώσει: «Οραματιζόμαστε ένα ισχυρό, νέο πρότυπο διαχείρισης του καρκίνου που περιλαμβάνει την ανίχνευση των όγκων μέσω αρχικών δοκιμασιών με βάση το αίμα, τον εντοπισμό των όγκων μέσω μοριακής γενετικής απεικόνισης και τη θεραπεία των όγκων».