Σε τεράστιο πρόβλημα για τη δημόσια υγεία αλλά και με ανυπολόγιστες συνέπειες για το ΕΣΥ, εξελίσσεται η έλλειψη νοσηλευτών στα δημόσια νοσοκομεία.

Πάντως, την τελευταία εξαετία η Ένωση Νοσηλευτών Ελλάδος και η ΠΑΣΥΝΟ-ΕΣΥ (Πανελλήνια Συνομοσπονδία Νοσηλευτών του ΕΣΥ) έχουν κρούσει πολλές φορές τον κώδωνα του κινδύνου για την υποστελέχωση των δημόσιων νοσοκομείων, ειδικά στην ειδικότητα των νοσηλευτών.

Σύμφωνα με χθεσινές δηλώσεις στο ygeia360.gr, ο αντιπρόεδρος της ΕΝΕ και πρόεδρος της ΠΑΣΥΝΟ-ΕΣΥ, Αριστείδης Δάγλας ανέφερε ότι, όχι μόνον 170 νοσηλευτές κινδυνεύουν να φύγουν από το ΕΣΥ, αλλά και άλλοι 50 των οποίων οι συμβάσεις σύντομα λήγουν.

Και πρόσθεσε «όπως φαίνεται άλλη λύση δεν υπάρχει, από την προσωρινή ανανέωση των συμβάσεων στους νοσηλευτές που προσλήφθηκαν από τις λίστες του ΚΕΕΛΠΝΟ και βλέπουν τις συμβάσεις τους να λήγουν». Μάλιστα, όπως είπε, προς αυτή την κατεύθυνση προσανατολίζεται το Υπουργείο Υγείας, αλλά "ό,τι είναι να γίνει, πρέπει να γίνει άμεσα" υπογράμμισε.

Ο κ. Δάγλας σημείωσε ότι το πρόβλημα πρέπει να λυθεί μια και καλή με την πρόσληψη μερικών χιλιάδων νοσηλευτών σε ΕΣΥ και ΠΕΔΥ, «ώστε οι πολίτες να χαίρουν αξιοπρεπούς περίθαλψης, και κλίνες ΜΕΘ να ανοίξουν και το επάγγελμα των νοσηλευτών να ανακουφιστεί από την ανεργία».

&nbsp;