Χωρίς παιδίατρο έχει μείνει ο Άγιος Νικόλαος καθώς η παιδιατρική κλινική του νοσοκομείου της πόλης θα είναι κλειστή για σήμερα. Η μία και μοναδική παιδίατρος έχει πάρει ρεπό με αποτέλεσμα όποιο παιδί έχει την ατυχία να αρρωστήσει να πρέπει να μεταφερθεί στο νοσοκομείο της Ιεράπετρας.

Για το ζήτημα εξέδωσε ανακοίνωση ο σύλλογος εργαζομένων στο νοσοκομείο Αγίου Νικολάου.

Αναλυτικά η ανακοίνωση:

«Το σίριαλ με τα «άνοιξε κλείσε» της παιδιατρικής κλινικής του ΓΝΑΝ συνεχίζεται και με τη νέα κυβέρνηση, και έτσι σήμερα Καθαρή Δευτέρα 23/2/15 η παιδιατρική κλινική του ΓΝΑΝ είναι κλειστή και εφημερεύει η παιδιατρική του Νοσοκομείου Ιεράπετρας, όπου θα πρέπει να πάνε σήμερα τα παιδιά αν αρρωστήσουν.

Το πρόβλημα συνεχίζεται άλυτο αφού το Νοσοκομείο εξακολουθεί να διαθέτει μόνο μία παιδίατρο, ενώ ο ιατρός που θα ερχόταν από το Νοσοκομείο Ικαρίας με απόσπαση, έχει χαθεί … στη γραφειοκρατία».

Πηγή : eReportaz