Η άνοιξη είναι μια δύσκολη εποχή για όσους αντιμετωπίζουν αλλεργίες, ενώ η περιβαλλοντική ρύπανση που επιδεινώνεται συνεχώς τα τελευταία χρόνια, επιβαρύνει ακόμα περισσότερο την κατάστασή τους. 

Όπως εξηγούν οι ειδικοί, αυτό συμβαίνει και επειδή ορισμένοι ρυπαντές που βρίσκονται στην ατμόσφαιρα, μπορούν να ενισχύσουν τη δράση της γύρης που απελευθερώνουν συγκεκριμένα είδη δέντρων, επιδεινώνοντας κατά συνέπεια και τα συμπτώματα της εποχικής αλλεργίας.

Όπως διαπίστωσαν οι ερευνητές μέσω εργαστηριακών δοκιμών, το τροποσφαιρικό όζον - βασικό συστατικό της αιθαλομίχλης -, και το διοξείδιο του αζώτου - συστατικό των καυσαερίων που απελευθερώνουν τα οχήματα -, επηρεάζουν τη δράση του αλλεργιογόνου Bet v 1, καθώς οι εν λόγω ρυπαντές προκαλούν χημικές μεταβολές στη σύσταση της γύρης από είδη σημύδας, ενισχύοντας τη δράση της.

Σύμφωνα με τους ερευνητές, τα επίπεδα όζοντος και διοξειδίου του αζώτου στην ατμόσφαιρα συνδέονται άμεσα με το φαινόμενο της κλιματικής αλλαγής, διαπίστωση η οποία ενδεχομένως εξηγεί την «εξάπλωση» των εποχικών αλλεργιών σε μεγαλύτερες ομάδες του πληθυσμού από ό,τι παλαιότερα. 

Οι ερευνητές πρόκειται να προχωρήσουν σε περαιτέρω δοκιμές προκειμένου να διαπιστώσουν εάν και πώς άλλα είδη γύρης επηρεάζονται από τη δράση των διάφορων περιβαλλοντικών ρυπαντών.
