Η Επιστημονική Εταιρεία Σπανίων Παθήσεων &amp; Ορφανών Φαρμάκων (ΕΕΣΠΟΦ), διοργανώνει επιστημονική ημερίδα με θέμα: «Σπάνιες Παθήσεις και Ορφανά Φάρμακα στην Καθημερινή Κλινική Πράξη» το Σάββατο 21.11.2015 &amp; ώρα 10:30 στο ξενοδοχείο MAKEDONIA PALACE, στη Θεσσαλονίκη. Η εκδήλωση απευθύνεται σε γιατρούς όλων των ειδικοτήτων και λοιπούς επαγγελματίες υγείας, για τους οποίους η είσοδος είναι ελεύθερη. Η ημερίδα πραγματοποιείται υπό την Αιγίδα του Πανελλήνιου Ιατρικού Συλλόγου, του Ιατρικού Συλλόγου Θεσσαλονίκης και του Φαρμακευτικού Συλλόγου Θεσσαλονίκης και μοριοδοτείται με μόρια συνεχιζόμενης ιατρικής επιμόρφωσης.

Η επιστημονική αυτή εκδήλωση της ΕΕΣΠΟΦ στόχο έχει να ενημερώσει πρωτίστως το γιατρό της Πρωτοβάθμιας Φροντίδας Υγείας για τα πλέον συχνά «σπάνια νοσήματα» που μπορεί να συναντήσει στην καθημερινή άσκηση της ιατρικής, καθώς και για όλα τα νεότερα θεραπευτικά δεδομένα που αφορούν όλους τους επαγγελματίες υγείας στην αντιμετώπιση των νοσημάτων αυτών. Οι θεματικές ενότητες της ημερίδας περιλαμβάνουν την Οικογενή Αμυλοειδική Πολυνευροπάθεια, το Σύνδρομο Βραχέος Εντέρου, τη Φαινυλκετονουρία (PKU), την Πνευμονική Αρτηριακή Υπέρταση, την Ιδιοπαθή Πνευμονική Ίνωση και την Κυστική Ίνωση. Επίσης, θα πραγματοποιηθεί ομιλία με θέμα την πρόσβαση των ασθενών με σπάνια πάθηση στα Ορφανά Φάρμακα.