Μία εκδήλωση ελεύθερη για το κοινό θα διοργανωθεί από την Ελληνική Πνευμονολογική Εταιρεία (Ε.Π.Ε.), την European Respiratory Society (E.R.S.) και το European Lung Foundation (E.L.F.) στο Αμφιθέατρο του Νοσοκομείου Σωτηρία, την Παρασκευή 11 Δεκεμβρίου από τις 09.30 έως τις 17.00. Απευθύνεται σε ασθενείς με άσθμα, ΧΑΠ, βρογχίτιδα, και όλα τα άλλα χρόνια νοσήματα του πνεύμονα και απευθύνεται επίσης στις οικογένειες τους.
Στον χώρο θα βρίσκονται γιατροί, φυσιοθεραπευτές, διαιτολόγοι, φυσιολόγοι και νοσηλευτές για να υποδεχτούν ασθενείς με χρόνιες Πνευμονοπάθειες και να συζητήσουν μαζί τους για τους τρόπους βελτίωσης της πάθησης και της ποιότητας ζωής τους αλλά και να κάνουν πνευμονολογικές εξετάσεις όπως σπιρομέτρηση, δοκιμασίες βάδισης και αλλεργικά τεστ.
Επίσης, θα υπάρχουν περίπτερα όπου θα γίνεται συζήτηση προκειμένου να δοθούν οδηγίες σχετικά με τη διατροφή που προλαβαίνει και βοηθάει τα προβλήματα του αναπνευστικού, τις ασκήσεις που βοηθούν την αναπνοή, τη διακοπή καπνίσματος, την αποφυγή αλλεργιογόνων, τη νοσηλεία στο σπίτι και την ανακούφιση του χρόνιου πόνου. Παράλληλα, θα προβάλλονται συνεχώς ενημερωτικά φιλμ.
Περιμένουμε εσάς και τους δικούς σας ανθρώπους για να βαδίσουμε μαζί σε ένα «Πάρκο Αναπνοής»!