<p>Προθεσμία δύο εβδομάδων έδωσε ο υπουργός Υγείας κ. Παναγιώτης Κουρουμπλής στους προέδρους του Εθνικού Κέντρου Επιχειρήσεων Υγείας (ΕΚΕΠΥ) και ΕΚΑΒ, κκ Παναγιώτη Ευσταθίου και Νίκο Παπαευσταθίου, αντιστοίχως, για τη συστέγαση των δύο φορέων, στη διάρκεια συνάντησης που είχαν την Τετάρτη.</p>
<p>Συγκεκριμένα, ο υπουργός έδωσε οδηγία να ολοκληρωθεί η μεταφορά των γραφείων των υπηρεσιών του ΕΚΕΠΥ στο ΕΚΑΒ, μέχρι τα τέλη Φεβρουαρίου, με το σκεπτικό ότι αφενός πρόκειται για δύο υπηρεσίες άμεσα συνδεδεμένες μεταξύ τους και αφετέρου επειδή το κτίριο που στεγάζεται το ΕΚΕΠΥ πρέπει να αποδεσμευτεί από τα βάρη του υπουργείου. Όπως έχει εξαγγείλει ο κ. Κουρουμπλής, το Υπουργείο Υγείας θα καταγγείλει τη σύμβαση μίσθωσης που έχει υπογράψει το υπουργείο με την εκμισθώτρια τράπεζα για 99 χρόνια.</p>
<p>Η προεργασία για αυτή την καταγγελία είχε γίνει και από τις προηγούμενες ηγεσίες του υπουργείου Υγείας – για τον λόγο αυτό είχε μεταφερθεί ο ΕΟΠΥΥ στο κτήριο του ΤΑΠ- ΟΤΕ και κάποιες υπηρεσίες του υπουργείου Υγείας στο κεντρικό κτήριο της Αριστοτέλους.</p>



Πηγή : eReportaz