<p>Πρωτιά για την Ελλάδα στην ΕΕ, αποτελούν τα ποσοστά της στην παιδική παχυσαρκία, τα οποία αυξήθηκαν στα χρόνια της οικονομικής ύφεσης. Ο λόγος είναι η κατανάλωση φθηνής τροφής, η οποία αποδεικνύεται θερμιδογόνα και θέτει σε κίνδυνο την υγεία.</p>
<p>Όπως αποδεικνύουν τα στοιχεία του ευρωπαϊκού τμήματος του Παγκόσμιου Οργανισμού Υγείας, τα υψηλότερα ποσοστά παιδικής παχυσαρκίας στην Ευρώπη είναι αυτά της Ελλάδας, ενώ, σύμφωνα με τους εκπροσώπους της Ελληνικής Ιατρικής Εταιρείας Παχυσαρκίας, είναι η πρώτη φορά που μελέτη αποτυπώνει την επίπτωση της οικονομικής κρίσης στην υγεία της οικογένειας.</p>
<p>Τα αποτελέσματα θεωρούνται άκρως ανησυχητικά, καθώς παρατηρείται αύξηση της συχνότητας παιδικής παχυσαρκίας σε χαμηλά οικογενειακά εισοδήματα. Συγκεκριμένα, ο δείκτης μάζας σώματος αγοριών ηλικίας 7 ετών και ετήσιου προσδιοριζόμενου οικογενειακού εισοδήματος μικρότερου από 12.000 ευρώ ήταν 18,1 kg/m2, ενώ στα συνομήλικά τους, με εισόδημα άνω ή ίσο των 30.000 ευρώ ήταν 17,7 kg/m2.</p>
<p>Όσον αφορά τα ποσοστά των κοριτσιών, στην ηλικία των 7 ετών, αυτά που ζούσαν σε οικογένειες με ετήσιο εισόδημα κάτω των 12.000 ευρώ ο ΔΜΣ ήταν 17,83 kg/m2, ενώ στα συνομήλικά τους με εισόδημα άνω ή ίσο των 30.000 ευρώ 16,75 kg/m2.</p>
<p>Επιπλέον, τα ποσοστά παχυσαρκίας στα αγόρια 7 ετών ήταν 25,5% για οικογενειακό εισόδημα κάτω των 30.000 ευρώ και 6,7% για μεγαλύτερο ή ίσο με 30.000 ευρώ, ενώ τα αντίστοιχα ποσοστά στα κορίτσια 7 ετών ήταν 26,4% για κάτω των 30.000 ευρώ ετήσιο οικογενειακό εισόδημα και 12,5% για εισόδημα μεγαλύτερο ή ίσο των 30.000.</p>
<p>Τέλος, σύμφωνα με στοιχεία που συγκέντρωσε η Ελληνική Ιατρική Εταιρία Παχυσαρκίας, σε συνεργασία με το ΑΤΕΙ Θεσσαλονίκης, τα οποία αφορούσαν συνολικά 5.682 παιδιά, ηλικίας 7 και 9 ετών, από 150 σχολεία της ελληνικής επικράτειας, το 48,9% των αγοριών και το 44,8% των κοριτσιών της β′ Δημοτικού έχει βάρος πάνω από το φυσιολογικό, με τα ποσοστά να αυξάνονται σε 57,2% των αγοριών και 50,0% των κοριτσιών στην δ΄Δημοτικού.</p>



Πηγή : eReportaz