<p>Ερευνητές από την Ιταλία αμφισβητούν για άλλη μια φορά την ύπαρξη της περίφημης ερωτογενούς ζώνης του γυναικείου κορμιού, του επονομαζόμενου σημείου G, αναφέροντας παράλληλα ότι η γυναικεία ερωτική απόλαυση βασίζεται στο αναπαραγωγικό σύστημα στο σύνολό του.</p>
<p>Όπως εξηγούν οι ερευνητές, η σεξουαλική διέγερση δεν εντοπίζεται σε ένα μεμονωμένο σημείο: η κλειτορίδα, ο κόλπος και η ουρήθρα αποτελούν «εξαιρετικά δυναμικές και ευαίσθητες δομές» και συνδέονται σε ένα σύμπλεγμα που καθορίζει την ερωτική απόλαυση.</p>
<p>Ο επικεφαλής της μελέτης Εμανουέλ Τζανίνι, καθηγητής Ενδοκρινολογίας και Σεξολογίας στο Πανεπιστήμιο Tor Vergata της Ρώμης, διευκρινίζει πως οι σύγχρονες τεχνικές απεικόνισης, όπως ο υπέρηχος, έχουν βοηθήσει τους επιστήμονες να διαπιστώσουν τι συμβαίνει στα διάφορα μέρη του αναπαραγωγικού συστήματος κατά τη διάρκεια της σεξουαλικής δραστηριότητας.</p>
<p>Έτσι, η γυναικεία ερωτική απόλαυση φαίνεται πως καθορίζεται από το σύμπλεγμα κλειτορίδας, ουρήθρας και πρόσθιου κολπικού τοιχώματος, το λεγόμενο κλειτοριδουρηθροκολπικό σύμπλεγμα ή σύμπλεγμα CUV (clitourethrovaginal complex). Όταν διεγείρεται σωστά η περιοχή αυτή κατά τη διείσδυση, επιτυγχάνεται η οργασμική αντίδραση.</p>
<p>Ο Τζανίνι και οι συνεργάτες του ευελπιστούν πως τα ευρήματά τους θα δώσουν οριστικό τέλος στις συζητήσεις που αφορούν στο περίφημο σημείο G και την ακριβή τοποθεσία του.</p>
<p>Πηγή: onmed.gr</p>


 Πηγή : <a href="http://www.e-reportaz.gr/%ce%bc%cf%8d%ce%b8%ce%bf%cf%82-%cf%84%ce%bf-%cf%83%ce%b7%ce%bc%ce%b5%ce%af%ce%bf-g/">e-reportaz.gr</a>