Ένα νέο, εφιαλτικό σενάριο γύρω από τον Έμπολα, αποκαλύπτουν οι ειδικοί. Σύμφωνα με δηλώσεις του Άντονι Μπάνμπουρι, επικεφαλής του ΟΗΕ στην υπόθεση του φονικού ιού, ο Έμπολα μπορεί να μεταλλαχθεί και το νέο στέλεχος θα μπορεί να μεταδίδεται από αέρος!

Μάλιστα, όπως αναφέρει δημοσίευμα του Telegraph, στον οποίο πραγματοποίησε δηλώσεις ο Μπάνμπουρι, τα μέλη ιατρικών δομών εργάζονται σκληρά ώστε να αποτρέψουν τη δραματική εξάπλωση του ιού, σε περίπτωση που μεταλλαχθεί.

«Όσο περισσότερο μεταδίδεται από άνθρωπο σε άνθρωπο και “φιλοξενείται” στο χωνευτήρι της Δυτικής Αφρικής, υπάρχουν ακόμα μεγαλύτερες πιθανότητες να μεταλλαχθεί», δήλωσε χαρακτηριστικά ο Μπάνμπουρι, σημειώνοντας πως πρόκειται για ένα «εφιαλτικό σενάριο», το οποίο δεν είναι πολύ πιθανό να πραγματοποιηθεί, αλλά δεν μπορεί κανείς να το αποκλείσει.

Επιβεβαίωση των παραπάνω ήρθε και μέσω του Μάικλ Όστερχολμ, διευθυντή του Ερευνητικού Κέντρου Λοιμωδών Νοσημάτων του Πανεπιστημίου της Μινεσότα, ο οποίος επιβεβαίωσε στις New York Times ότι υπάρχει πιθανότητα να μεταλλαχθεί ο ιός και να μεταδίδεται από τον αέρα. 

Σε περίπτωση που κάτι τέτοιο συμβεί, τότε αυτό  «μπορεί να σημάνει ότι ακόμα και με την αναπνοή μπορεί κάποιος να κινδυνεύει να προσβληθεί από Έμπολα», σημείωσε ο Όστερχολμ, ενώ πρόσθεσε πως με αυτή τη μορφή ο Έμπολα θα μπορούσε να μεταδοθεί γρήγορα σε ολόκληρο τον πλανήτη, όπως συνέβη με τη γρίπη H1N1.

