<p class="western">Συνάντηση με τον αντιπρόεδρο της κυβέρνησης <strong>Γιάννη Δραγασάκη</strong> θα έχει την Τρίτη 13 Οκτωβρίου αντιπροσωπεία από την Εθνική Ομοσπονδία Τυφλών (<strong>ΕΟΤ</strong>) και τον Πανελλήνιο Σύνδεσμο Τυφλών (<strong>ΠΣΤ</strong>), με αίτημα την προστασία των ασφαλιστικών, προνοιακών και φορολογικών δικαιωμάτων των τυφλών ενόψει της ψήφισης των εφαρμοστικών νόμων του μνημονίου.</p>
<p class="western">Οι δύο παραπάνω Ομοσπονδίες, μαζί με την Εθνική Συνομοσπονδία Ατόμων με Αναπηρία (<strong>ΕΣΑμεΑ</strong>), πραγματοποίησαν κινητοποίηση έξω από το υπουργείο Οικονομικών, ζητώντας συνάντηση με τον Ευκλείδη Τσακαλώτο, που έλειπε στο Περού.</p>
<p class="western">Να σημειωθεί πως η μεγάλη, <strong>παναναπηρική, πανελλαδική κινητοποίηση της ΕΣΑμεΑ</strong> με τα ίδια αιτήματα, έπειτα από απόφαση του Γενικού της Συμβουλίου, θα πραγματοποιηθεί την <strong>Τετάρτη 4 Νοεμβρίου</strong> και θα ξεκινήσει στις 11 π.μ. από την Ομόνοια, με κατεύθυνση το Σύνταγμα και τη Βουλή των Ελλήνων.</p>