<p>Επειδή η ζωή είναι γλυκιά, και όλοι θα θέλαμε να βρούμε τρόπους να την παρατείνουμε όσο γίνεται περισσότερο, οι επιστήμονες διαφόρων ειδικοτήτων ασχολούνται εδώ και πολλά χρόνια με το θέμα, ψάχνοντας την περίφημη «πηγή της νιότης». </p>
<p>Αυτή η έννοια, ωστόσο, στην πράξη είναι κάπως αφηρημένη, καθώς κανείς μέχρι σήμερα δεν μπορεί να μας δώσει τη «συνταγή» της μακροζωίας. </p>
<p>Ωστόσο, αυτό στο οποίο συμφωνούν όλοι οι ειδικοί, είναι πως η διατροφή παίζει πολύ σημαντικό ρόλο. Αντίθετα, οι κακές διατροφικές συνήθειες μπορεί να μειώσουν σημαντικά το προσδόκιμο ζωής, καθώς επηρεάζουν άμεσα τη δομή κάθε κυττάρου του σώματος.</p>
<p>Αναλυτικότερα και σύμφωνα με μελέτες, υπάρχουν προϊόντα που καταναλώνουμε τα οποία καταστρέφουν τα λεγόμενα τελομερή, τα τμήματα του DNA που βρίσκονται στο άκρο κάθε χρωμοσώματος και προστατεύουν τις γενετικές πληροφορίες από τη φθορά. Η συρρίκνωση των τελομερών αποτελεί μια αναπόφευκτη βιολογική διεργασία, η οποία όμως επιταχύνεται εάν οι διατροφικές συνήθειες που έχουμε υιοθετήσει είναι ανθυγιεινές.</p>
<p>Διαβάστε, λοιπόν, ποιες διατροφικές συνήθειες «συρρικνώνουν» τη ζωή μας: </p>
<p><strong>Αναψυκτικά</strong></p>
<p>Πρόσφατη μελέτη έδειξε ότι μόλις 30 ml αναψυκτικού καθημερινά «φορτώνουν» το βιολογικό μας ρολόι με 4,6 επιπλέον χρόνια. Σύμφωνα με τους ερευνητές, η σχέση αναψυκτικών και συρρίκνωσης των τελομερών εξηγείται από την υψηλή περιεκτικότητά τους σε ζάχαρη.</p>
<p><strong>Αλλαντικά</strong></p>
<p>Μελέτη που δημοσιεύθηκε το 2008 και αφορούσε σε 840 άτομα είχε σαν αντικείμενο την πιθανή επίδραση διαφόρων διατροφικών ομάδων στο μήκος των τελομερών. Τα αλλαντικά (μία ή και περισσότερες μερίδες την εβδομάδα) ξεχώρισαν για τον αρνητικό τους αντίκτυπο στη διαδικασία της γήρανσης.<br />
<strong><br />
Κόκκινο κρέας</strong></p>
<p>Η συστηματική κατανάλωση κόκκινου κρέατος έχει συνδεθεί με την καρδιοπάθεια και την εκδήλωση διαφόρων μορφών καρκίνου. Δοκιμή που πραγματοποιήθηκε σε ποντίκια, έδειξε ότι το κόκκινο κρέας μπορεί επίσης να επηρεάσει το μήκος των τελομερών.</p>
<p><strong>Αλκοόλ</strong></p>
<p>Μελέτη που παρουσιάστηκε το 2010 στο ετήσιο συνέδριο της Αμερικανικής Ένωσης για τον Καρκίνο έδειξε ότι και το αλκοόλ επιταχύνει τη διαδικασία συρρίκνωσης των τελομερών. Η επίδραση ήταν ισχυρότερη για όσους κατανάλωναν τέσσερα ή και περισσότερα αλκοολούχα ποτά την ημέρα.</p>



Πηγή : eReportaz