Στις δύσκολες συνθήκες για τη χώρα μας, το σύστημα κοινωνικής ασφάλισης αντιμετωπίζει οικονομικές και ρυθμιστικές πιέσεις, με τα ταμεία να ενοποιούνται και να προσαρμόζουν τις παροχές τους. Εύλογα εγείρονται ζητήματα, όπως εάν η ιδιωτική ασφάλιση μπορεί να διαδραματίσει συμπληρωματικό ρόλο, υπό ποιες προϋποθέσεις, κι αν τελικά ο συμπληρωματικός της ρόλος είναι θέμα πολιτικής ή ανάγκη.

Με δεδομένο ότι η ασφάλιση είναι κεφαλαιώδους σημασίας πυλώνας προστασίας για το σύνολο του ελληνικού πληθυσμού και ότι η αντιμετώπιση των ζητημάτων που την αφορούν αποτελεί επιτακτική ανάγκη για την ελληνική οικονομία, αλλά και την κοινωνία, διοργανώνεται το 1οΑσφαλιστικό Συνέδριο με θέμα «Ιδιωτική Ασφάλιση: Είναι θέμα πολιτικής ή ανάγκη;» το οποίο θα πραγματοποιηθεί την Πέμπτη, 2 Ιουλίου 2015, στο Μέγαρο Μουσικής Αθηνών, Αίθουσα Banquet.

Στόχος του Συνεδρίου είναι να συμβάλλει στη διερεύνηση της προοπτικής σύγκλισης της Πολιτείας με τον κλάδο της ιδιωτικής ασφάλισης και να ενημερώσει για το πώς η ιδιωτική ασφάλιση μπορεί να καταστεί βασικός πυλώνας οικονομικής ανάπτυξης, με ποιον τρόπο η εφαρμογή της Οδηγίας Solvency II αποτελεί εχέγγυο για την αξιοπιστία της ασφαλιστικής αγοράς, πώς η ιδιωτική ασφάλιση θα μπορούσε να ασκήσει συμπληρωματικό ρόλο στο δημόσιο σύστημα συντάξεων και υγείας και πόσο θα συνεισέφεραν στην οικονομία και την κοινωνία τα επαγγελματικά ταμεία.

Η βασική θεματολογία του συνεδρίου αναπτύσσεται σε τρεις ενότητες:
• Ιδιωτική Ασφάλιση βασικός πυλώνας για την οικονομική ανάπτυξη
• Ώρα αποφάσεων για Επαγγελματικά Ταμεία – Ιδιωτικές Συντάξεις – Κύρια Ασφάλιση
• Σύμπραξη δημόσιου - ιδιωτικού τομέα στην Υγεία