<div class="text-body">

Περισσότεροι από<strong> 250.000 μαθητές σε 2.030 σχολεία</strong> της χώρας έχουν ζητήσει να μετέχουν στο <strong>πρόγραμμα σίτισης ΔΙΑΤΡΟΦΗ</strong>, που υλοποιεί το <strong>Ινστιτούτο Prolepsis</strong> από το σχολικό έτος 2012-2013, καθώς λόγω της κρίσης αδυνατούν να έχουν ακόμη και αυτό το μισό ευρώ την ημέρα για ν’ αγοράσουν ένα κουλούρι από το σχολικό κυλικείο.

Το φαινόμενο να λιποθυμούν υποσιτισμένοι <strong>μαθητές</strong> στο ίδιο τους το <strong>σχολείο</strong>, ή να παρουσιάζουν προβλήματα υγείας, αλλαγή στην συμπεριφορά όπως θυμό ή λύπη, επειδή δεν έχουν τη δυνατότητα να αγοράσουν κολατσιό από το κυλικείο, δεν είναι καινούργιο, αλλά επιδεινώνεται χρόνο με το χρόνο, όπως σημειώθηκε σε σχετική <strong>συνέντευξη τύπου</strong> που διοργάνωσε τη Δευτέρα 12 Οκτωβρίου 2015, το<strong> Ινστιτούτο Προληπτικής Περιβαλλοντικής και Εργασιακής Ιατρικής Prolepsis</strong> στο κεντρικό κτήριο του Πανεπιστημίου Αθηνών, στο πλαίσιο του διεθνούς εορτασμού της<strong> Παγκόσμιας Ημέρας Διατροφής (16/10)</strong> και της<strong> Παγκόσμιας Ημέρας για την Εξάλειψη της Φτώχειας (17/10)</strong>.

Η πρόεδρος του <strong>Prolepsis</strong> κ. <strong>Αθηνά Λινού</strong>, επεσήμανε ότι ο στόχος είναι να μην υπάρχει πλέον κανένα <strong>παιδί</strong> πεινασμένο σε <strong>σχολείο</strong> της χώρας καθώς σε συνεργασία με την Εθνική Τράπεζα και το Ίδρυμα Σταύρος Νιάρχος και άλλους δημόσιους και ιδιωτικούς φορείς, οργανώνονται συσσίτια αλλά και δράσεις για την υγιεινή διατροφή.

Το συγκεκριμένο <strong>πρόγραμμα</strong> υλοποιείται από το 2012 όταν και λειτούργησε πιλοτικά σε 34 <strong>σχολεία</strong> καλύπτοντας τις ανάγκες 6.272 <strong>μαθητών</strong>.

Το <strong>πρόγραμμα</strong> συνεχίστηκε τις σχολικές χρονιές 2012-2013 2013-2014 και 2014-2015 σε συνολικώς 778 <strong>σχολεία</strong> της χώρας καλύπτοντας τις ανάγκες 111.168 <strong>μαθητών</strong>, ενώ για τη φετινή χρονιά αιτήσεις για συμμετοχή στο <strong>πρόγραμμα</strong> έχουν υποβάλλει 2000 <strong>σχολεία</strong> για τις ανάγκες πάνω από 250.000 <strong>μαθητών</strong>.

Τα <strong>σχολεία</strong> επιλέγονται με βάση κοινωνικά κριτήρια και τα γεύματα παρασκευάζονται και διανέμονται σε όλους τους <strong>μαθητές</strong> στα <strong>σχολεία</strong> του <strong>προγράμματος</strong> χωρίς διάκριση.

Το διαιτολόγιο ετοιμάζουν γιατροί, διατροφολόγοι και τεχνολόγοι τροφίμων από ελληνικές πρώτες ύλες και μ αυτό καλύπτεται το 25-30% των αναγκών των παιδιών σε ενέργεια.

Για το πρόγραμμα αυτό μόνο η Εθνική Τράπεζα της Ελλάδος, χορήγησε 600.000 ευρώ.

</div>
<a id="itemImageGalleryAnchor" name="itemImageGalleryAnchor"></a>
<div class="itemImageGallery">
<h3>Έκθεση εικόνων</h3>
</div>