Στους 18 ανέβηκε ο αριθμό των νεκρών της γρίπης, καθώς άλλοι τέσσερις άνθρωποι προστέθηκαν το τελευταίο 48ωρο στον κατάλογο με τα θανατηφόρα κρούσματα. 

Σύμφωνα με τα σημερινά στοιχεία του Κέντρου Ελέγχου και Πρόληψης Νοσημάτων (ΚΕΕΛΠΝΟ), 69 ασθενείς με γρίπη νοσηλεύονται σε Μονάδες Εντατικής Θεραπείας (ΜΕΘ), έχοντας εμφανίσει σοβαρές επιπλοκές λόγω της νόσου και δίνοντας μάχη για τη ζωή τους.

Ανάμεσά τους και πέντε ανήλικοι ασθενείς, εκ των οποίων δύο έχουν επιβαρυμένο ιστορικό, και τρεις συγκαταλέγονται στον υγιή πληθυσμό, που δεν έπασχαν από κάποιο υποκείμενο νόσημα.

Σημειώνεται ότι από την αρχή του έτους μέχρι σήμερα συνολικά έχουν νοσηλευτεί σε ΜΕΘ 113 ασθενείς.

Η ταχύτητα με την οποία κινείται το κύμα της γρίπης και η σφοδρότητα με την οποία πλήττει το κυρίαρχο για φέτος στέλεχος Α(Η1Ν1) τα άτομα ηλικίας κάτω των 55 χρόνων ανησυχεί τους ειδικούς, που εκτιμούν ότι η φετινή επιδημία γρίπης θα είναι πολύ ισχυρή.
