<p class="rtejustify">Ο <strong>κολικός του νεφρού</strong> είναι ένας από τους πιο δυνατούς πόνους που μπορεί να βιώσει ο άνθρωπος. Ο πόνος, στον τυπικό κολικό του νεφρού, αρχίζει συνήθως ξαφνικά χωρίς να προηγηθεί κάποιο προειδοποιητικό σύμπτωμα. Αρχικά, εντοπίζεται στην περιοχή του νεφρού (πλάγια, μεταξύ σπονδυλικής στήλης και κοιλιάς, ακριβώς κάτω από τις πλευρές)· στη συνέχεια, όμως, συχνά επεκτείνεται προς την κύστη, τα γεννητικά όργανα και την ουρήθρα.</p>
<p class="rtejustify">Πολλές φορές, ο πόνος είναι εξαρχής δυνατός, ενώ άλλες φορές εμφανίζεται ως αίσθημα βάρους ή ως σφίξιμο στη περιοχή του νεφρού και στη συνέχεια αυξάνεται σε ένταση, προκαλώντας έντονη δυσφορία στον ασθενή. Αυτός, στην προσπάθειά του να βρει ανακούφιση, δεν μπορεί να σταθεί σε ένα μέρος, αλλά συνέχεια αλλάζει θέση, χωρίς τελικά να κατορθώσει να ηρεμήσει.</p>
<p class="rtejustify">Η ένταση του πόνου συχνά είναι τέτοια, που προκαλεί στον άρρωστο:</p>

<ol>
	<li class="rtejustify">έντονη <strong>εφίδρωση</strong> (ιδρώτα),</li>
	<li class="rtejustify"> <strong>εμετούς</strong> ή <strong>τάση για εμετό</strong> και</li>
	<li class="rtejustify"><strong>μετεωρισμό</strong> (πρήξιμο) <strong>στην κοιλιά</strong>.</li>
</ol>
<blockquote>
<p class="rtejustify">Ο κολικός μπορεί να συνοδεύεται από <a title="συχνουρία" href="http://www.imop.gr/uroinfo-ourologika-symptwmata/syxnouria">συχνουρία</a> και <a title="Δυσουρία" href="http://www.imop.gr/uroinfo-ourologika-symptwmata/disouria">δυσουρία</a>. Δεν είναι σπάνιο να ακολουθήσει παρουσία αίματος στα ούρα.</p>
</blockquote>