Τα δύο πρώτα κρούσματα του ιού Ζίκα εντοπίστηκαν στην Ιρλανδία. 

Συγκεκριμένα, σύμφωνα με ανακοίνωση της Αρχής Υπηρεσιών Υγείας (Health Service Executive - HSE) της χώρας, τα πρώτα κρούσματα του ιού Ζίκα στην Ιρλανδία καταγράφηκαν σε δύο πρόσωπα που έχουν ιστορικό ταξιδιών σε χώρα που πλήττεται από την ασθένεια που μεταδίδεται από το δήγμα κουνουπιών.

Τα δύο πρόσωπα δεν έχουν καμία σχέση μεταξύ τους, ενώ κανένα από τα δύο δεν υπάρχει ενδεχόμενο να κυοφορήσει, είναι καλά στην υγεία τους και πλέον έχουν αναρρώσει πλήρως, πρόσθεσε η HSE στην ανακοίνωσή της.

Παράλληλα, η HSE σημείωσε ότι ο εντοπισμός κρουσμάτων του Ζίκα στην Ιρλανδία δεν είναι απροσδόκητο γεγονός, καθώς πολλές άλλες ευρωπαϊκές χώρες έχουν αναφέρει κρούσματα συνεπεία των ταξιδιών υπηκόων τους σε περιοχές που πλήττονται από την επιδημία του ιού.

Την ίδια ώρα, το πρώτο κρούσμα του ιού Ζίκα που μεταδόθηκε εντός των ΗΠΑ καταγράφηκε στο Ντάλας του Τέξας, όπως μετέδωσε το τοπικό παράρτημα του τηλεοπτικού δικτύου NBC.

Το NBC5 του Ντάλας/Φορτ Γουόρθ ανέφερε στον ιστότοπό του ότι στο κρούσμα στην κομητεία του Ντάλας ο ιός μεταδόθηκε μέσω σεξουαλικής επαφής.

Λίγο μετά, αξιωματούχοι των υπηρεσιών υγείας της περιοχής επιβεβαίωσαν το γεγονός, προσθέτοντας ότι δεν υπάρχουν αναφορές στην περιοχή της κομητείας του Τέξας ότι ο ιός μεταδόθηκε από τσίμπημα κουνουπιού.

Οι υπηρεσίες Υγείας της κομητείας του Ντάλας επεσήμαναν επίσης το γεγονός ότι ο ιός μεταδόθηκε μέσω της σεξουαλικής επαφής και ότι το κρούσμα επιβεβαιώθηκε από τα Κέντρα για τον Έλεγχο και την Πρόληψη των Ασθενειών (CDC).

«Ο ασθενής μολύνθηκε από τον ιό αφού ήλθε σε σεξουαλική επαφή με γυναίκα που είχε νοσήσει και είχε επιστρέψει από χώρα όπου έχουν καταγραφεί κρούσματα του ιού», διευκρινίζεται σε σχετικό δελτίο Τύπου.

Από την πλευρά του, το CDC ανακοίνωσε ότι δεν έχει ερευνήσει τον τρόπο με τον οποίο μεταδόθηκε ο ιός. Εκπρόσωπος Τύπου επεσήμανε ότι οι υγειονομικές αρχές του Ντάλας διεξήγαγαν την έρευνα σχετικά με το πώς μεταδόθηκε ο ιός.
Σε ό,τι αφορά στη Βραζιλία, τη χώρα που πλήττεται σφοδρότερα από τον ιό Ζίκα, η πρόεδρος Ντίλμα Ρουσέφ δεσμεύτηκε ότι η κυβέρνηση δεν θα φεισθεί εξόδων στην κινητοποίηση όλης της χώρας για την καταπολέμηση του κουνουπιού που μεταδίδει τον ιό Ζίκα, ο οποίος εξαπλώνεται με ταχύτατους ρυθμούς σε όλη την αμερικανική ήπειρο.

«Δεν θα υπάρχει έλλειψη πόρων», είπε η Ρουσέφ μιλώντας στην κοινή συνεδρίαση του Κογκρέσου της Βραζιλίας, με την ευκαιρία της έναρξης του κοινοβουλευτικού έτους.

Η πρόεδρος ανακοίνωσε επίσης ότι η Βραζιλία θα συνεργαστεί με τις ΗΠΑ για την ανάπτυξη εμβολίου κατά του ιού Ζίκα το συντομότερο δυνατόν.
