Όλες οι νέες εξελίξεις του 2015 από το 38ο Πανευρωπαϊκό &amp; 29ο Αμερικάνικο Συνέδριο Κυστικής Ίνωσης στην καθιερωμένη Ημερίδα που θα πραγματοποιηθεί και φέτος από τον Πανελλήνιο Σύλλογο Κυστικής Ίνωσης “Ελληνική εταιρία για την Iνώδη Κυστική νόσο”. Νέες επαναστατικές θεραπείες, διατροφή, ψυχική υγεία, αναπνευστική φυσιοθεραπεία, ευρωπαϊκό registry καθώς και μεταμοσχεύσεις πνευμόνων σε Ελλάδα &amp; εξωτερικό. Θα παρουσιαστούν τα πρώιμα και ενθουσιώδη αποτελέσματα των προγραμμάτων αναπνευστικής αποκατάστασης σε ενήλικες και άσκησης σε παιδιά με Κυστική Ίνωση που πραγματοποιούνται για πρώτη φορά στην χώρα μας. Τέλος θα τεθούν οι στόχοι και οι προκλήσεις που θα κληθούν να αντιμετωπίσουν οι ασθενείς με Κυστική Ίνωση τη νέα χρονιά που έρχεται σε αναμονή των καινοτόμων θεραπειών. Οι παρουσιάσεις θα γίνουν με την συμμετοχή του συνόλου των εξειδικευμένων ιατρών &amp; επιστημόνων υγείας που παρακολουθούν ασθενείς με Κ.Ι. σε τμήματα και κέντρα από όλη την Ελλάδα: ‘’Σισμανόγλειο’’, ‘’Αγ.Σοφία’’, ‘’Αττικόν’’ , ‘’Ιπποκράτειο’’, ‘’Παπανικολάου’’, ’’Σωτηρία’’, ΤΕΦΑΑ ΑΠΘ, ΤΕΦΑΑ Ιατρική σχολή, Πανεπιστήμιο Αθηνών. Η Ημερίδα θα πραγματοποιηθεί το Σάββατο 14 Νοεμβρίου και ώρα 16.00 στο Αμφιθέατρο του Ιδρύματος Ιατροβιολογικών Ερευνών της Ακαδημίας Αθηνών (ΙΙΒΕΑΑ) υπό την Αιγίδα του ΕΟΜ, ‘’ανοίγοντας’’ ουσιαστικά τις δράσεις ευαισθητοποίησης και ενημέρωσης στα πλαίσια της Ευρωπαϊκής Εβδομάδας Κυστικής Ίνωσης 16-22 Νοεμβρίου.