Εφικτή θεωρείται πλέον η πλήρης ίαση της ηπατίτιδας C χάρη στα νέα θεραπευτικά σχήματα που είναι διαθέσιμα και στην Ελλάδα. Ωστόσο, η διάγνωση και έναρξη της θεραπείας πρέπει να γίνει έγκαιρα. Ζητούμενο, ωστόσο παραμένει στη χώρα μας το υψηλό κόστος των νέων θεραπειών και η κάλυψη του από τα ασφαλιστικά ταμεία, συνδυαστικά με τα μεγάλα κενά στον εντοπισμό των ομάδων υψηλού κινδύνου. Πάντως, από τον περασμένο Σεπτέμβριο λειτουργεί ήδη το πρώτο Μητρώο Καταγραφής Ασθενών με Ηπατίτιδα C, με υποχρεωτική εγγραφή εκείνων που λαμβάνουν θεραπεία μέσω ΕΟΠΥΥ.

Δεδομένου ότι περισσότεροι από 350.000 άνθρωποι πεθαίνουν ετησίως από αιτίες που σχετίζονται με τη νόσο, αποτελεί μείζον πρόβλημα υγείας σε παγκόσμιο επίπεδο. Οι ασθενείς υπολογίζονται πάνω από 160 εκατομμύρια σε ολόκληρο τον κόσμο, ενώ <strong>στην Ελλάδα οι πάσχοντες είναι περίπου 167.000, σύμφωνα με καταγραφή του 2014. Από αυτούς μόνον οι 32.000 είναι διαγνωσμένοι, ενώ σε θεραπεία υποβάλλονται 13.500. Οι νέες λοιμώξεις κάθε χρόνο υπολογίζονται σε 3.500</strong>.

Μια νέα συνδυαστική θεραπεία, που εγκρίθηκε τον περασμένο Μάρτιο και στην Ελλάδα για ασθενείς με χρόνια λοίμωξη από τον ιό της ηπατίτιδας C γονοτύπου 1 και 4 (συμπεριλαμβανομένων όσων παρουσιάζουν αντιρροπούμενη κίρρωση του ήπατος, συλλοίμωξη με HIV-1, ασθενών που λαμβάνουν θεραπεία υποκατάστασης οπιοειδών και ασθενών που έχουν υποβληθεί σε μεταμόσχευση ήπατος) έρχεται να αλλάξει ουσιαστικά την κατάσταση. Αρκεί βέβαια να εκδοθεί άμεσα το νέο Δελτίο Τιμών και να μην χρειαστεί περισσότερους από τρεις μήνες για να ενταχθεί στη λίστα των αποζημιούμενων φαρμάκων από τα ασφαλιστικά ταμεία.

Το τρίμηνο θεραπευτικό σχήμα λαμβάνεται αποκλειστικά από το στόμα και απαρτίζεται από δισκία ομπιτασβίρης-παριταπρεβίρης-ριτοναβίρης και δισκία ντασαμπουβίρης, με ή χωρίς ριμπαβιρίνη και οδηγεί σε ίαση άνω του 95% των ασθενών. Οι παρενέργειες είναι ελάχιστες και ήπιες με αποτέλεσμα μόλις το 0,2% των ασθενών να διακόπτει την αγωγή.

Πρωταρχικός στόχος της θεραπείας είναι η επίτευξη «ιολογικής ίασης», που σημαίνει ότι ο ιός δεν μπορεί πλέον να ανιχνευθεί ή να προσδιοριστεί ποσοτικά στο αίμα ενός ατόμου μετά την ολοκλήρωση ενός πλήρους κύκλου θεραπείας.

Το νοσοκομειακό κόστος εκτιμάται στα 35.7000€ για τον GT 1 και στα 32.800€ για τον GT 4. Η έγκριση της σχετικής δαπάνης γίνεται από ειδική επιτροπή του ΕΟΠΥΥ για τα Φάρμακα Υψηλού Κόστους και ανάλογα με τη σοβαρότητα έκαστου ασθενή (έκταση της ηπατικής βλάβης, άλλες νόσοι από τις οποίες μπορεί να πάσχει ο ασθενής, η ποσότητα του ιού στον οργανισμό και ο γονότυπος του ιού).