Σοκ και δέος έχει προκαλέσει στους κατοίκους της πόλης Βάλενφελς στη Βαυαρία, η είδηση του εντοπισμού από την αστυνομία έως και επτά νεκρών βρεφών.

Τα άψυχα σώματα βρέθηκαν σε διαμέρισμα, το απόγευμα της Πέμπτης, έπειτα από ειδοποίηση κατοίκου της περιοχής στην αστυνομία.

Οι αρχές αναζητούν την προηγούμενη ένοικο της κατοικίας, γυναίκα 45 ετών, αν και ακόμη δεν γνωρίζουν εάν πρόκειται για τη δράστη.

«Την αναζητούμε τουλάχιστον ως πιθανή μητέρα των βρεφών» δήλωσε εκπρόσωπος της αστυνομίας, η οποία προσέθεσε ότι οι σοροί ήταν «ήταν σε κακή κατάσταση».

Την Παρασκευή αναμένεται να διεξαχθεί νεκροψία και μέχρι τις αρχές της επόμενης εβδομάδας οι ιατροδικαστές πρόκειται να ανακοινώσουν πόσο καιρό ήταν νεκρά τα βρέφη, το φύλο καθώς και τα αίτια θανάτου τους.

Παράλληλα διεξάγονται έρευνες για να εντοπιστούν τυχόν άλλα πτώματα.

Γερμανικά μέσα ενημέρωσης μετέδωσαν ότι στο διαμέρισμα διέμενε ζευγάρι που είχε αρκετά παιδιά. Πρόσφατα είχαν χωρίσει.

Στη Γερμανία έχουν καταγραφεί τα τελευταία χρόνια αρκετά περιστατικά βρεφοκτονίας.

Πέρυσι γυναίκα καταδικάστηκε για τη δολοφονία δύο εκ των παιδιών της, τα οποία είχε κρύψει σε καταψύκτη, ενώ σε μία ακόμη υπόθεση οι σοροί 9 νεογέννητων βρέθηκαν κρυμμένες σε γλάστρες σε πόλη κοντά στα πολωνικά σύνορα το 2015.