<div class="itemBodyWrap">
<div class="itemBody">

<strong>Ο θηλασμός είναι μια απολύτως φυσιολογική διαδικασία που δημιουργεί όμως πολλές απορίες στις νέες μαμάδες που προσπαθούν να μπουν σε καθημερινούς ρυθμούς μετά την εγκυμοσύνη. </strong>

Ας δούμε 4 από τις πιο συχνές απορίες που σχετίζονται με τον θηλασμό.

<strong>1. Επιτρέπεται το Κάπνισμα σε Θηλάζουσες Μητέρες;</strong>

«Ο γιατρός σας μπορεί να σας επέτρεψε να καπνίζετε 2-3 τσιγάρα τη μέρα κατά τη διάρκεια της εγκυμοσύνης, αλλά ασφαλώς θα σας είπε ότι στον θηλασμό απαγορεύεται τελείως.

Το μόνο σίγουρο είναι πως από τη στιγμή που δεν έχετε τη θέληση να κόψετε τελείως το κάπνισμα, που σίγουρα είναι το καλύτερο για το μωρό σας, τα πλεονεκτήματα και τα οφέλη που θα πάρει το μωρό σας από το θηλασμό υπερνικούν τα μειονεκτήματα.

Απλά προσπαθήστε να καπνίζετε αυτά τα 2-3 τσιγάρα τη μέρα, αμέσως μετά το τέλος του θηλασμού, ώστε οι τοξικές ουσίες να αποβάλλονται σε μεγάλο βαθμό μέχρι τον επόμενο θηλασμό».

<img src="http://www.y-o.gr/images/Article-Images/breastfeeding2.jpg" alt="" />

<strong>2. Σε έναν Μήνα Επιστρέφω στη Δουλειά. Τι θα κάνω με τον Θηλασμό;</strong>

«Εάν το μωρό σας είναι μεγαλύτερο των έξι μηνών και έχει ήδη αρχίσει ο απογαλακτισμός του, εισάγοντας και άλλες τροφές ή συμπλήρωμα γάλακτος, πιθανότατα δεν χρειάζεται να κάνετε τίποτα.

Όταν εσείς θα λείπετε το μωρό θα τρώει τα υπόλοιπα γεύματα και θα πίνει μητρικό γάλα μόνο όταν εσείς θα είστε παρούσα.

Αν το μωρό σας είναι μικρότερο των έξι μηνών ή θα λείπετε πολλές ώρες από το σπίτι ή δεν έχει εισάγει ακόμη αρκετά γεύματα για να αντικαθιστάτε το δικό σας γάλα τις ώρες που θα λείπετε, μπορείτε να πάρετε ένα θήλαστρο ηλεκτρικό ή χειροκίνητο, αναλόγως τις ανάγκες σας, με το οποίο θα αντλείτε το γάλα σας και θα το φυλάσσετε, ώστε το άτομο που φροντίζει το μωρό σας να μπορεί να του το δίνει όταν εσείς λείπετε».

<strong>3. Ενώ Είχαμε Φτιάξει ένα Πρόγραμμα Θηλασμού, τις Τελευταίες Μέρες το μωρό Είναι Κολλημένο στο Στήθος μου. Τι Φταίει;</strong>

«Ένα μωρό δεν χρειάζεται πάντα την ίδια ποσότητα γάλακτος.

Μεγαλώνοντας λοιπόν, οι απαιτήσεις του σε γάλα αυξάνονται.

Εάν δίνατε συμπλήρωμα ξένου γάλακτος, ο γιατρός σας θα αύξανε σιγά σιγά την ποσότητα.

Στον μητρικό θηλασμό όμως, το ίδιο το παιδί πρέπει να "παράγει" το επιπλέον γάλα που του χρειάζεται.

Γι’ αυτόν το λόγο και επειδή η παραγωγή γάλακτος βασίζεται στο νόμο της προσφοράς και της ζήτησης, ζητώντας το μωρό να θηλάζει πιο συχνά, αναγκάζει το στήθος να παράγει περισσότερο γάλα για να καλύψει τις ανάγκες του.

Είναι τα λεγόμενα άλματα ανάπτυξης και οι μαραθώνιοι θηλασμού των παιδιών.

Αυτό που εσείς πρέπει να κάνετε είναι να προσφέρετε το στήθος σας όσο συχνά θέλει – ακόμα και αν αυτό σημαίνει θηλασμό κάθε μισή ώρα κάποιες φορές -και σύντομα θα επιστρέψετε στις συνηθισμένες σας ώρες».

<strong>4. Έχω Πάρει Θήλαστρο, αλλά δεν Μπορώ να Βγάλω Καθόλου Γάλα. Τι Φταίει;</strong>

«Τα σύγχρονα θήλαστρα μιμούνται αρκετά καλά τις θηλαστικές κινήσεις του μωρού.

Παρόλα αυτά ειδικά αν είστε αγχωμένες και στρεσαρισμένες, μπορεί ενώ βλέπετε πως το μωρό σας θηλάζει πολύ καλά και πίνει γάλα από εσάς, όταν πάτε να βγάλετε γάλα με το θήλαστρο να μην βγαίνει σταγόνα.

Αυτό που θα σας βοηθήσει είναι να κάνετε τη διαδικασία όταν είστε ήρεμη, να βάζετε απαλή μουσική , να σκέφτεστε το μωράκι σας και να κάνετε ένα χαλαρωτικό μπάνιο και μασάζ πριν την άντληση.

Αν παρ’ όλα αυτά εξακολουθείτε να έχετε πρόβλημα, ίσως το θήλαστρο που χρησιμοποιείτε να μην ανταποκρίνεται στις ανάγκες σας και τη χρήση που του κάνετε».

</div>
</div>