<div class="middle_middle_column_box_text">

Μετά την αναβολή που δόθηκε τον περασμένο Νοέμβριο ξεκινά σήμερα στη Λάρισα στο Τριμελές Εφετείο Κακουργημάτων Λάρισας, η δίκη για το μεγάλο σκάνδαλο  με τη βιομηχανία χορήγησης ορθοπεδικών ειδών με πλαστές συνταγές που ζημίωσε το ΙΚΑ στο Βόλο με 1 εκ. ευρώ και πλέον.

Στο εδώλιο εκτός από υπηρεσιακούς παράγοντες του ΙΚΑ που άλλοι διώκονται σε βαθμό πλημμελήματος και άλλοι σε βαθμό κακουργήματος , θα καθίσει επίσης ο ιδιώτης προμηθευτής, καθώς και πρώην υπάλληλος του ασφαλιστικού φορέα που εκείνη την εποχή ήταν υπάλληλος του ΙΚΑ μετά όμως από την αποκάλυψη του σκανδάλου αρχικά τέθηκε σε διαθεσιμότητα και μετά απολύθηκε.

Η υπόθεση αφορούσε σε χορήγηση ορθοπεδικών σε 86 ασφαλισμένους από το ΙΚΑ Νέας Ιωνίας και Βόλου.

Οι κατηγορίες που αποδίδονται είναι για πλαστογραφία από κοινού κατ’ εξακολούθηση και κατ’ επάγγελμα και κατά συνήθεια, για απάτη κατ’ εξακολούθηση, κατ’ επάγγελμα και κατά συνήθεια, για ηθική αυτουργία από κοινού σε υπεξαγωγή δημοσίων εγγράφων, επίσης για ψευδείς βεβαιώσεις, για άμεση συνέργεια σε χρήση πλαστών εγγράφων και για έκδοση εικονικών φορολογικών στοιχείων.

Στο εκατοντάδων σελίδων βούλευμα γίνεται αναλυτική αναφορά σε καθεμία από τις υποθέσεις των ασφαλισμένων που ελέχθησαν και οι οποίοι εμφανίζονταν να έχουν προμηθευτεί ορθοπεδικά υλικά ορισμένα μάλιστα μεγάλης αξίας, ενώ κατά τη διάρκεια του ελέγχου και του υλικού της προανακριτικής διαδικασίας βρέθηκαν αποφάσεις που εκδίδονταν για δαπάνες που αποδίδονταν από παροχές ασθένειας, παρ’ ότι τα δικαιολογητικά ήταν ελλιπή και μάλιστα για είδη πρόσθετης περίθαλψης ιδιαίτερα υψηλού κόστους.

Επίσης, έχουν συμπεριληφθεί οι αναφορές που προσκόμισαν οι ελεγκτές που συνέταξαν το πόρισμα για τη μεγάλη κομπίνα, ότι πληρώθηκαν και εκταμιεύθηκαν μεγάλα ποσά από το οικονομικό γραφείο του υποκαταστήματος του ΙΚΑ στη Νέα Ιωνία με μετρητά αλλά και επιταγές, χωρίς ωστόσο να παρευρίσκεται ο ίδιος ο ασφαλισμένος, αλλά και χωρίς κανένα πληρεξούσιο.

</div>