Με ιδιαίτερη επιτυχία πραγματοποιήθηκε την Τετάρτη 14 Οκτωβρίου 2015, η Τελετή Απονομής των Βραβείων στους 30 πιο δραστήριους εθελοντές από τους 302 συνολικά εθελοντές του προγράμματος, για τη σημαντική τους προσφορά προς άπορους, ανασφάλιστους και άλλες ευπαθείς ομάδες του πληθυσμού του λεκανοπεδίου Αττικής, κατά τον δεύτερο χρόνο λειτουργίας του ιατροκοινωνικού εθελοντικού Προγράμματος του Πανεπιστημίου Αθηνών ΣΥΜΜΑΧΟΙ ΥΓΕΙΑΣ. Οι προσκεκλημένοι της Επιστημονικής Επιτροπής του Προγράμματος ιατροψυχοκοινωνικής προσφοράς ΣΥΜΜΑΧΟΙ ΥΓΕΙΑΣ είχαν την ευκαιρία να ενημερωθούν συνολικά για τον ετήσιο απολογισμό δράσεων, καθώς και για τους μελλοντικούς στόχους.

Μεταξύ άλλων ο καθηγητής κ. Γιάννης Τούντας, Πρόεδρος της Επιστημονικής Επιτροπής, τόνισε ότι «το πρόγραμμα ΣΥΜΜΑΧΟΙ ΥΓΕΙΑΣ συνέχισε για δεύτερη χρονιά τη σημαντική ιατροκοινωνική προσφορά του επεκτείνοντας τις δραστηριότητες του σε επιπλέον δήμους του λεκανοπεδίου Αττικής. Όσο θα συνεχίζει η οικονομική κρίση και όσο θα υπάρχουν συμπολίτες μας που χρειάζονται την εθελοντική μας βοήθεια, εμείς θα συνεχίσουμε να προσφέρουμε, χάρη στην ανιδιοτελή δραστηριοποίηση των εθελοντών μας».
Στην εκδήλωση απεύθυναν χαιρετισμό ο καθηγητής κ. Γ. Πολυμενέας Αναπληρωτής Πρύτανης του Πανεπιστημίου Αθηνών, η καθηγήτρια κα. Μ. Φουντοπούλου, Πρόεδρος του τμήματος Φιλοσοφίας Παιδαγωγικής και Ψυχολογίας, ο καθηγητής κος Π. Μαράκος εκ μέρους του προέδρου του Φαρμακευτικού τμήματος, η καθηγήτρια κα Πρωτόπαπα Ευαγγελία, Διευθύντρια της Σχολής Επαγγελμάτων Υγείας και Πρόνοιας του ΤΕΙ της Αθήνας, ο Δήμαρχος της Αθήνας κ. Γ. Καμίνης, ο αντιδήμαρχος Αγ.Αναργύρων –Καματερού κος Ν. Παντελιάς, εκ μέρους του δημάρχου Ασπροπύργου ο κος Θ. Τσίγγος, εκ μέρους του δημάρχου Αμαρουσίου ο κος Σ. Παπασπυρόπουλος, Διευθυντής του Διαδημοτικού Δικτύου Υγιών Πόλεων, και ο κος Π. Παπούλιας Αναπλ. Γενικός Διευθυντής Προγραμμάτων και Στρατηγικής του Ιδρύματος «Σταύρος Νιάρχος».

Οι ΣΥΜΜΑΧΟΙ ΥΓΕΙΑΣ
Οι ΣΥΜΜΑΧΟΙ ΥΓΕΙΑΣ είναι εθελοντικό πρόγραμμα ιατροψυχοκοινωνικής προσφοράς, της Ιατρικής Σχολής του Πανεπιστημίου Αθηνών σε συνεργασία με τα Τμήματα Οδοντιατρικής, Φαρμακευτικής, Νοσηλευτικής και ΦΠΨ (Τομέα Ψυχολογίας) του ΕΚΠΑ και ΤΕΙ Αθήνας, που πραγματοποιείται με την ευγενική υποστήριξη του Ιδρύματος «Σταύρος Νιάρχος».

Σκοπός του προγράμματος είναι η προσφορά ιατρικής, οδοντιατρικής, φαρμακευτικής και ψυχοκοινωνικής φροντίδας σε άπορους, ανασφάλιστους και άλλες ευπαθείς ομάδες του πληθυσμού του λεκανοπεδίου Αττικής από μέλη ΔΕΠ, επιστημονικούς συνεργάτες, καθώς και από προπτυχιακούς και μεταπτυχιακούς φοιτητές.
Απολογισμός της λειτουργίας του
προγράμματος ΣΥΜΜΑΧΩΝ ΥΓΕΙΑΣ για το έτος 2014-2015
Ο δεύτερος χρόνος λειτουργίας του προγράμματος ολοκληρώθηκε με επιτυχία, σε σύνολο ωφελούμενων περίπου 1.000 ατόμων, στους δήμους Αγ. Αναργύρων-Καματερού, Αγ. Βαρβάρας, Αθηναίων, Αιγάλεω, Αμαρουσίου, Ασπροπύργου, Αχαρνών, Ελληνικού-Αργυρούπολης, Ζωγράφου, Κορυδαλλού, Φιλαδέλφειας – Χαλκηδόνας και στους φορείς Ιατρείο Κοινωνικής Αποστολής, Δίκτυο για τα Δικαιώματα του Παιδιού.

Δράσεις ανά Δήμους και Φορείς
Δήμος Αθηναίων
Συμμετοχή ΣΥΜΜΑΧΩΝ ΥΓΕΙΑΣ στη δράση Φιλοξενίας Αστέγων: Στη δράση αυτή, που διοργάνωσε ο Δήμος Αθηναίων για τους αστέγους σε περιπτώσεις κακοκαιρίας και υλοποιήθηκε τον Δεκέμβριο 2014 και τον Ιανουάριο 2015, φιλοξενήθηκαν άστεγοι συμπολίτες μας σε χώρους του Δήμου Αθηναίων.

Συμμετοχή στη δράση για την Παγκόσμια Ημέρα Χρόνιας Αποφρακτικής Πνευμονοπάθειας (ΧΑΠ): Το Νοέμβριο του 2014 οι ΣΥΜΜΑΧΟΙ ΥΓΕΙΑΣ συμμετείχαν στη δράση του Δήμου Αθηναίων στο 1ο Δημοτικό Ιατρείο, με αφορμή την Παγκόσμια Ημέρα ΧΑΠ. Κατά τη συγκεκριμένη δράση πραγματοποιήθηκαν 65 σπιρομετρήσεις με ίσο αριθμό ωφελούμενων, από ιατρό, εθελόντρια των ΣΥΜΜΑΧΩΝ ΥΓΕΙΑΣ.
Συμμετοχή στην Ημερίδα «Στηρίζουμε τα Άτομα με Αναπηρία»: Το Δεκέμβριο του 2014 συμμετείχαν ΣΥΜΜΑΧΟΙ ΥΓΕΙΑΣ στην οργάνωση και υποστήριξη της ημερίδας του Δήμου Αθηναίων στο Πνευματικό Κέντρο με τίτλο «Στηρίζουμε τα Άτομα με Αναπηρία». Ωφελήθηκαν συνολικά 200 άτομα.

Δράση στις Λέσχες Φιλίας του Δήμου Αθηναίων: Από τον Ιανουάριο του 2015 υλοποιείται από του ΣΥΜΜΑΧΟΥΣ ΥΓΕΙΑΣ ένα νέο πρόγραμμα για τις Λέσχες Φιλίας – ΚΑΠΗ, η οποία περιλαμβάνει την καταγραφή των αναγκών των ατόμων τρίτης ηλικίας, ώστε να οργανωθούν στοχευμένες δράσεις με βάση τις ανάγκες τους και τα ενδιαφέροντα τους.
Μετά από την επεξεργασία και την ανάλυση των στοιχείων που ελήφθησαν από τα ερωτηματολόγια πρόκειται να συγκροτηθούν ομάδες επαγγελματιών υγείας (ιατροί, επισκέπτες υγείας, νοσηλευτές, ψυχολόγοι, κοινωνικοί λειτουργοί) και εθελοντών φοιτητών των συνεργαζόμενων σχολών, οι οποίοι θα προσφέρουν τις υπηρεσίες τους στις δραστηριότητες που θα επιλεγούν με βάση τα αποτελέσματα της έρευνας.
Ο αριθμός των ατόμων που ωφελείται ανέρχεται στα 300 άτομα.

Συμμετοχή στη δράση Βιωματικής Προσομοίωσης Κινητικής και Αισθητηριακής Αναπηρίας: Το Μάρτιο του 2015 πραγματοποιήθηκε η δράση Βιωματικής Προσομοίωσης Κινητικής και Αισθητηριακής Αναπηρίας, που διοργάνωσε ο Δήμος Αθηναίων και ο Σύνδεσμος Κοινωνικής Ευθύνης για Παιδιά και Νέους (ΣΚΕΠ), στην Πλατεία Συντάγματος.
Εθελοντική προσφορά ψυχολόγων: Ψυχολόγοι ΣΥΜΜΑΧΟΙ ΥΓΕΙΑΣ παρακολουθούν περιστατικά που απευθύνονται στα δημοτικά ιατρεία.
Αριθμός ωφελούμενων: Με τη συμμετοχή των ΣΥΜΜΑΧΩΝ ΥΓΕΙΑΣ στις δράσεις του Δήμου Αθηναίων κατά το τελευταίο δωδεκάμηνο, ωφελήθηκαν συνολικά 600 συμπολίτες μας.

Δήμος Αμαρουσίου
Στο Δήμο Αμαρουσίου και συγκεκριμένα στο Κέντρο Ημέρας Alzheimer Αμαρουσίου, εξακολουθούν να δραστηριοποιούνται από τον πρώτο χρόνο λειτουργίας τους οι ΣΥΜΜΑΧΟΙ ΥΓΕΙΑΣ και ειδικότερα στη χορήγηση νευροψυχολογικών δοκιμασιών σε ομάδες νοητικής ενδυνάμωσης, στο πλαίσιο λειτουργίας του ιατρείου μνήμης και στην παροχή ψυχολογικής υποστήριξης στις οικογένειες τους.

Δήμος Αγ. Αναργύρων-Καματερού
Από το Φεβρουάριο του 2015 οι ΣΥΜΜΑΧΟΙ ΥΓΕΙΑΣ συμμετέχουν στο κοινωνικό ανταλλακτήριο του Δήμου Αγ. Αναργύρων-Καματερού. Οι ΣΥΜΜΑΧΟΙ ΥΓΕΙΑΣ δραστηριοποιούνται τακτικά (2 φορές το μήνα) προσφέροντας εθελοντική εργασία στο κοινωνικό ανταλλακτήριο, το οποίο λειτουργεί μια φορά την εβδομάδα.
Ο Δήμος Αγίων Αναργύρων - Καματερού διευρύνοντας το Δίκτυο Κοινωνικής Αλληλεγγύης και Συνοχής, ξεκίνησε τη λειτουργία του Κοινωνικού Ανταλλακτηρίου, μετατρέποντας ένα παλαιό μηχανουργείο, όπου οι οικονομικά αδύνατοι πολίτες μπορούν να αποκτούν δωρεάν είδη ένδυσης, υπόδησης, βιβλία και είδη οικιακού εξοπλισμού.
Συνολικός αριθμός ωφελούμενων: 200 άτομα.

Δήμος Αιγάλεω
Από το Μάρτιο του 2015 οι ΣΥΜΜΑΧΟΙ ΥΓΕΙΑΣ δραστηριοποιούνται στο Δήμο Αιγάλεω σε δράσεις Προαγωγής Υγείας του Δήμου και πιο συγκεκριμένα στην υλοποίηση Μαθημάτων Ανώδυνου Τοκετού, Πρόληψης Καρκίνου του Μαστού και Τεστ ΠΑΠ.
Συνολικός αριθμός ωφελούμενων: 50 άτομα.

Δίκτυο για τα Δικαιώματα του Παιδιού
Συμμετοχή σε ομάδες με παιδιά: Τον Ιούλιο του 2014, δραστηριοποιήθηκαν ΣΥΜΜΑΧΟΙ ΥΓΕΙΑΣ οι οποίοι συμμετείχαν σε ομάδες με παιδιά, συμβουλευτική σε οικογένειες, στήριξη στη μελέτη μαθημάτων και φιλανθρωπικό bazaar. Ωφελήθηκαν συνολικά 5 οικογένειες.

Υλοποίηση σεμιναρίων: Στο πλαίσιο συνεργασίας των ΣΥΜΜΑΧΩΝ ΥΓΕΙΑΣ με το Δ.Δ.Π. τον Ιούλιο του 2015 πραγματοποιήθηκε σεμινάριο, για τους γονείς του δικτύου, με θέμα: «Πρώτες Βοήθειες για παιδιά», όπου ωφελήθηκαν δέκα άτομα.

Δράση: Κολυμπάμε και Βοηθάμε τα παιδιά του ΠΙΚΠΑ Βούλας
Τον Ιούλιο του 2014, ΣΥΜΜΑΧΟΙ ΥΓΕΙΑΣ δραστηριοποιήθηκαν με στόχο όλα τα παιδιά του ΠΙΚΠΑ ΒΟΥΛΑΣ να περάσουν ένα αξέχαστο καλοκαίρι.
Συγκεκριμένα οι ΣΥΜΜΑΧΟΙ ΥΓΕΙΑΣ που συμμετείχαν έλαβαν κατάλληλη ενημέρωση από την υπεύθυνη φυσιοθεραπείας στο ΠΙΚΠΑ Βούλας. Συνολικά ωφελήθηκαν 11 παιδάκια με σύνδρομο down, αυτισμό και σπαστικότητα τα οποία έκαναν καλοκαιρινά μπάνια, έπαιξαν και τραγούδησαν με την στήριξη και την επίβλεψη των εθελοντών μας.
Δράση: Εθελοντική Αιμοδοσία στο νοσοκομείο Σωτηρία, σε συνεργασία με την τράπεζα αίματος «Δημήτρης Βλων».

Τον Ιούλιο 2014 πραγματοποιήθηκε επίσκεψη στο Γενικό Νοσοκομείο Σωτηρία όπου ΣΥΜΜΑΧΟΙ ΥΓΕΙΑΣ που παρευρέθησαν και που πληρούσαν τις προϋποθέσεις, έδωσαν αίμα.

Δράση: Συμμετοχή στο 3ο Φεστιβάλ Ευ Ζην και συνεργασία των «ΣΥΜΜΑΧΩΝ ΥΓΕΙΑΣ» με την ομάδα Surfers4Life
Οι ΣΥΜΜΑΧΟΙ ΥΓΕΙΑΣ συμμετείχαν για μία ακόμη φορά, στο 3ο Φεστιβάλ Ευ Ζην, που διοργάνωσε η ομάδα Surfers4Life, στις 7 Ιουνίου 2015, στο Ολυμπιακό Κωπηλατοδρόμιο του Σχοινιά. Συγκεκριμένα ΣΥΜΜΑΧΟΙ ΥΓΕΙΑΣ συμμετείχαν στον τομέα παιδικών δραστηριοτήτων (παιχνίδια - ζωγραφική - κουκλοθέατρο).

Συνεργασίες με Νέους Δήμους και Φορείς

Κατά τη διάρκεια του έτους 2014-2015 οι ΣΥΜΜΑΧΟΙ ΥΓΕΙΑΣ διεύρυναν το πλαίσιο δράσης τους με σκοπό να υποστηρίξουν όσο το δυνατό περισσότερους δήμους και φορείς.

Δήμος Ασπροπύργου: Τον Ιανουάριο υπογράφηκε Σύμφωνο Συνεργασίας μεταξύ του Δημάρχου του Δ. Ασπροπύργου κ. Ν. Μελετίου και του Προέδρου της Ε.Ε. των ΣΥ, κ. Γ. Τούντα.

Δήμος Ελληνικού – Αργυρούπολης: Το Μάιο υπογράφηκε Σύμφωνο Συνεργασίας μεταξύ του Δημάρχου του Ελληνικού – Αργυρούπολης κ. Γ. Κωνσταντάντου και του Προέδρου της Ε.Ε. των ΣΥ, κ. Γ. Τούντα.

Δήμος Φιλαδέλφειας – Χαλκηδόνας: Τον Απρίλιο του 2015 υπογράφηκε Σύμφωνο Συνεργασίας μεταξύ του Δημάρχου του κ. Α. Βασιλόπουλου και του Προέδρου της Ε.Ε. των ΣΥ, κ. Γ. Τούντα.

Δήμος Μεταμόρφωσης: Τον Σεπτέμβριο του 2015 υπογράφηκε Σύμφωνο Συνεργασίας μεταξύ του Αντιδημάρχου Κοινωνικής Πολιτικής, Παιδείας Πολιτισμού και Αθλητισμού κ. Γ. Ηλιόπουλου και του Προέδρου της Ε.Ε. των ΣΥ, κ. Γ. Τούντα.

Επίσης: τον Απρίλιο 2015 υπογράφηκε Σύμφωνο Συνεργασίας μεταξύ της Προέδρου του Συλλόγου Ελλήνων Κοινωνιολόγων κας Τσαπατσάρη και του Προέδρου της Ε.Ε. των ΣΥ, κ. Γ. Τούντα