<strong>Αντικαρκινικές ιδιότητες φαίνεται να έχει η βιταμίνη C.</strong> Αυτό υποστηρίζει νέα αμερικανική μελέτη που έγινε σε πειραματόζωα η οποία έδειξε ότι μπορεί να εξοντώσει τα κύτταρα του καρκίνου του παχέος εντέρου.

Η επιστημονική ομάδα του Δρ Λιουις Καντλεϊ στο Τμήμα Ιατρικής του Πανεπιστημίου «Weill Cornell» της Νέας Υόρκης, δοκίμασε την αντικαρκινική δράση της βιταμίνης C τόσο σε καλλιέργειες ανθρωπίνων κυττάρων από καρκίνους του παχέος εντέρου (οι οποίες έφεραν τις συχνές μεταλλάξεις στα γονίδια KRAS και BRAF), όσο και σε ποντίκια που είχαν γαστρεντερικούς όγκους με τις ίδιες μεταλλάξεις.

Όπως προέκυψε από τα πειράματα και στις δύο περιπτώσεις η <strong>βιταμίνη C</strong>, χορηγούμενη σε μεγάλη δοσολογία (ισοδύναμη με την κατανάλωση 300 πορτοκαλιών), <strong>ανέστειλε την ανάπτυξη των όγκων, που έγιναν λιγότεροι και μικρότεροι</strong>.

Αυτό κάνει τους επιστήμονες να αισιοδοξούν ότι πλέον μπορούν να αρχίσουν να μελετούν την ανάπτυξη αντικαρκινικών θεραπειών για ανθρώπους με βάση τη βιταμίνη C.

Μάλιστα, σύντομα αναμένονται οι πρώτες κλινικές δοκιμές,καθώς έχει ήδη αποδειχθεί ότι η χορήγηση μεγάλης δόσης βιταμίνης C σε ανθρώπους είναι ασφαλής. Πιθανόν οι ασθενείς να κάνουν ενέσιμη βιταμίνη C ανά τακτά χρονικά διαστήματα.