Απέτυχε η πρώτη μεταμόσχευση μήτρας στην ΗΠΑ, λόγω σοβαρών επιπλοκών που εμφανίστηκαν στην 26χρονη γυναίκα που έλαβε το μόσχευμα, όπως επιβεβαίωσε και η Κλινική του Κλίβελαντ στο Οχάιο, όπου έγινε η επέμβαση. 

Η δυσάρεστη εξέλιξη έρχεται μόλις μία ημέρα μετά την πανηγυρική συνέντευξη Τύπου της Κλινικής, όπου είχε ανακοινωθεί η επιτυχής μεταμόσχευση με επικεφαλής τον ελληνικής καταγωγής χειρουργό, Δρ Ανδρέα Τζάκη. 

Τελικά η μεταμοσχευμένη μήτρα χρειάστηκε να αφαιρεθεί αμέσως, ενώ όπως ανακοινώθηκε από την Κλινική, σύμφωνα με το πρακτορείο Reuters και τους New York Times, περισσότερες λεπτομέρειες για το τι συνέβη θα δοθούν όταν οι γιατροί εξετάσουν καλύτερα τη μήτρα. 

Η 26χρονη Λίντσεϊ (της οποίας δεν αποκαλύφθηκε το επώνυμο και έχει υιοθετήσει τρία παιδιά) είχε κάνει την μεταμόσχευση στις 24 Φεβρουαρίου και προσδοκούσε να μείνει έγκυος το 2017. Η γυναίκα είχε γεννηθεί χωρίς μήτρα και η δότρια ήταν μια 30χρονη γυναίκα που είχε πεθάνει ξαφνικά.

Η μεταμόσχευση, η οποία είχε διαρκέσει εννέα ώρες, ήταν η πρώτη από μια σειρά δέκα ανάλογων μεταμοσχεύσεων μήτρας που σχεδιάζονται στην Κλινική του Κλίβελαντ, και οι οποίες θα προχωρήσουν παρά την αρχική αποτυχία.

Την ίδια ώρα, οι γιατροί στις ΗΠΑ δήλωσαν ότι συνεργάζονται στενά με συναδέλφους τους του Πανεπιστημίου του Γκέτεμποργκ στη Σουηδία, όπου έχουν γίνει ήδη εννέα τέτοιες μεταμοσχεύσεις και, από το 2014, πέντε μωρά έχουν γεννηθεί από μητέρες με μεταμοσχευμένη μήτρα. Στη Σουηδία, δύο από τις εννέα μεταμοσχεύσεις είχαν αποτύχει και τα μεταμοσχευμένα όργανα έπρεπε να αφαιρεθούν.

Σημειώνεται ότι η σύλληψη του εμβρύου από το ωάριο της γυναίκας και το σπερματοζωάριο του άνδρα γίνεται εξωσωματικά και ακολουθεί εμφύτευση στη μεταμοσχευμένη μήτρα. Τα μωρά γεννιούνται με καισαρική, ενώ η γυναίκα πρέπει να παίρνει ανοσοκατασταλτικά φάρμακα για να μην απορρίψει ο οργανισμός της το μεταμοσχευμένο όργανο.
