Ένας τεράστιος βράχος έχει αποκολληθεί από τον ορεινό όγκο, θέτοντας σε κίνδυνο τμήμα του οικισμού του Λεωνιδίου Κυνουρίας. Αναστατωμένοι οι κάτοικοι της περιοχής ζητούν από τις αρμόδιες αρχές να πράξουν τα δέοντα, λαμβάνοντας τις απαραίτητες προφυλάξεις ούτως ώστε να μη θρηνήσουν θύματα.

Ο βράχος αποκολλήθηκε από κεραυνό πριν από μερικές ημέρες, για αυτό και ζητήθηκε η συνδρομή της Περιφέρειας, για να αντιμετωπιστεί το πρόβλημα.

Στην Περιφέρεια Πελοποννήσου υπήρξε κινητοποίηση και κλιμάκιο του Ινστιτούτου Γεωλογικών Μελετών (ΙΓΜΕ), καθώς και υπηρεσιακοί παράγοντες της Περιφέρειας μετέβησαν στο Λεωνίδιο, προκειμένου να ελέγξουν εκ του σύνεγγυς τι ακριβώς έχει συμβεί, να εκτιμήσουν την κατάσταση κι άμεσα να υπάρξει παρέμβαση.

Στο Λεωνίδιο πήγε για αυτοψία και ο περιφερειάρχης Πελοποννήσου Πέτρος Τατούλης.

Το πρωί της Πέμπτης οι επιστήμονες του ΙΓΜΕ θα πραγματοποιήσουν εξονυχιστικό έλεγχο του πετρώματος στην περιοχή και αμέσως μετά η Περιφέρεια Πελοποννήσου σε συνεργασία με τον Δήμο Νότιας Κυνουρίας θα προχωρήσουν γρήγορα, προκειμένου να εξασφαλιστούν οι απαραίτητες πιστώσεις ώστε να εξαλειφθεί ο κίνδυνος από την αποκόλληση του βράχου.