Τα χαμηλά επίπεδα βιταμίνης D στον οργανισμό των ανδρών σχετίζονται με στυτική δυσλειτουργία, σύμφωνα με νέα αμερικανική μελέτη που παρουσιάστηκε στο ετήσιο συνέδριο της Αμερικανικής Καρδιολογικής Εταιρείας στο Ορλάντο.

Επιστημονική ομάδα της Ιατρικής Σχολής του Πανεπιστημίου «Τζονς Χοπκινς» με επικεφαλής την Δρ Έριν Μίχος, ανέλυσε στοιχεία για περισσότερους από 3.400 Αμερικανούς άνδρες, 20 ετών και άνω, που δεν έπασχαν από καρδιακή νόσο. Το 30% είχε ανεπάρκεια βιταμίνης D, δηλαδή κάτω από 20 νανογραμμάρια ανά χιλιοστό λίτρου αίματος. Το 16% έπασχαν από στυτική δυσλειτουργία.

Ανεπάρκεια βιταμίνης D είχε το 35% των ανδρών με στυτική δυσλειτουργία, συγκριτικά με το 29% αυτών χωρίς την εν λόγω σεξουαλική διαταραχή.

Μάλιστα, ο συσχετισμός ίσχυε ακόμα και όταν οι ερευνητές συνεκτίμησαν άλλους παράγοντες που σχετίζονται με την στυτική δυσλειτουργία, όπως το αλκοόλ, το κάπνισμα, ο διαβήτης, η υπέρταση, η φλεγμονή και συγκεκριμένα φάρμακα.

Σύμφωνα με επιδημιολογικά στοιχεία των Αμερικανικών Κέντρων Πρόληψης και Ελέγχου Νοσημάτων, το 40% των ανδρών άνω των 40 ετών και το 70% των ανδρών άνω των 70 ετών δεν είναι σε θέση να επιτύχουν και να διατηρήσουν στύση. Ενώ από ανεπάρκεια βιταμίνης D πάσχει το 40% των ενηλίκων Αμερικανών.