Το Αρχαιολογικό Μουσείο Θεσσαλονίκης, σε συνεργασία με τo Δημοκρίτειο Πανεπιστήμιο Θράκης, εγκαινιάζει την περιοδική έκθεση με τίτλο «Αρχαίο DNA. Παράθυρο στο παρελθόν και το μέλλον». Η έκθεση θα εγκαινιαστεί την Πέμπτη 30 Ιουλίου 2015 και θα διαρκέσει μέχρι 31 Μαΐου του 2016.
Θέμα της έκθεσης είναι η παρουσίαση της σύγχρονης έρευνας για το παλαιογενετικό υλικό (αρχαίο DNA) και τη σημαντική συμβολή της στη γνώση μας για τη βιολογική ιστορία του ανθρώπου.
Η παρουσίαση της έκθεσης εντάσσεται στο πλαίσιο της χρηματοδοτούμενης από την Ευρωπαϊκή Ένωση Δράσης «Αριστεία ΙΙ» της Γενικής Γραμματείας Έρευνας και Τεχνολογίας, με τίτλο «Από τους νεολιθικούς αγρότες στις πρώτες αστικές κοινωνίες: η προέλευση των ανακτορικών πολιτισμών του Αιγαίου από γενετική άποψη». Η έκθεση χρηματοδοτείται από τους πόρους του προγράμματος, του οποίου επιστημονική υπεύθυνη είναι η επίκουρη καθηγήτρια του Τμήματος Ιστορίας και Εθνολογίας του Πανεπιστημίου Θράκης, κ. Χριστίνα Παπαγεωργοπούλου.
Η έκθεση, η οποία θα παρουσιαστεί σε αίθουσα περιοδικών εκθέσεων του Μουσείου, έχει ως στόχο να παρουσιάσει με κατανοητό και ευσύνοπτο τρόπο όλα τα διαδοχικά στάδια της παλαιογενετικής έρευνας, δηλαδή τη συλλογή και δειγματοληψία του υλικού, τις εργαστηριακές αναλύσεις, την επεξεργασία και ερμηνεία των δεδομένων, καθώς και όλες τις κατηγορίες των αποτελεσμάτων που αυτή μπορεί να προσφέρει. Θα περιλαμβάνει πλούσιο εποπτικό υλικό, προβολή ταινίας και έκθεση των αντικειμένων που χρησιμοποιούνται στο εργαστήριο στο στάδιο της ανάλυσης του αρχαίου DNA. Επίσης, για μια πιο ολοκληρωμένη παρουσίαση το παραπάνω πληροφοριακό υλικό πλαισιώνεται από αρχαία αντικείμενα που αποκάλυψαν οι αρχαιολογικές έρευνες στις ίδιες αρχαιολογικές θέσεις του βορειοελλαδικού χώρου από τις οποίες προέρχεται και το σκελετικό υλικό στο οποίο βασίζεται η έρευνα του Πανεπιστήμιου Θράκης. Με τον τρόπο αυτό η έκθεση φιλοδοξεί να ενοποιήσει τις δύο κατηγορίες υλικού, αρχαιολογικό και σκελετικό-ανθρωπολογικό, παρουσιάζοντας όλες τις σύγχρονες επιστημονικές εξελίξεις στην παλαιογενετική έρευνα.
Την ίδια ημέρα 30/7 μεταξύ 10.00-19:00, θα πραγματοποιηθεί επιστημονική ημερίδα, με θέμα τις εφαρμογές του αρχαίου DNA στην αρχαιολογία και θα συμμετέχουν διακεκριμένοι παλαιογενετιστές από το εξωτερικό. Η ημερίδα θα είναι ανοιχτή για το κοινό.
Το έργο υλοποιείται στο πλαίσιο του Επιχειρησιακού Πρόγραµµατος «Εκπαίδευση και ∆ια Βίου Μάθηση» και συγχρηµατοδοτείται από την Ευρωπαϊκή Ένωση (Ευρωπαϊκό Κοινωνικό Ταµείο) και από εθνικούς πόρους.