Τα Διεθνή Βραβεία Giuseppe Sciacca στηρίζουν το "Εθνικό Πρόγραμμα Ασφάλειας στο Νερό" που υλοποιεί η Γεν. Γραμμ. Δημόσιας Υγείας του Υπουργείου Υγείας (ΓΓΔΥ-ΥΥ). Σύμμαχοι στην προσπάθεια είναι το A Chance for Children Foundation που ίδρυσε ο Σκηνοθέτης του Baywatch, το Παγκόσμιο Hall of Fame Κολύμβησης, το Princess Charlene of Monaco Foundation, το ΚΕΕΛΠΝΟ, η ΕΣΔΥ, η ΕΟΥΔΑ, ο Πανελλήνιος Ιατρικός Σύλλογος, η ΠΕΝΕΛΦΑ και ο ΣΕΕΔΑ. Το πρόγραμμα περιλαμβάνει δράσεις πρόληψης ατυχημάτων στο νερό και αθλητικής ναυαγοσωστικής.

Τα ατυχήματα στο νερό αποτελούν μια τραγωδία κάθε καλοκαίρι στην Ελλάδα. Πάνω από 400 άνθρωποι χάνουν την ζωή τους ετησίως από πνιγμό. Άλλοι μένουν παράλυτοι στη σπονδυλική στήλη από βουτιά στα ρηχά ή χάνουν τη ζωή τους από κάποιο σκάφος στη θάλασσα. Περίπου 10 παιδιά και έφηβοι πεθαίνουν από πνιγμό κάθε χρόνο. Η ηλικιακή ομάδα με την μεγαλύτερη θνησιμότητα είναι άντρες 20-24 ετών. Τα περισσότερα θύματα, πνίγονται σε απόσταση 10 μέτρων και σπανίως σε απόσταση μεγαλύτερη από 50 μέτρα από την στεριά. Οι πιο επικίνδυνες ώρες του 24ώρου, είναι οι μεσημεριανές.

Η ΓΓΔΥ-ΥΥ, υλοποιεί το "Εθνικό Πρόγραμμα Ασφάλειας στο Νερό" με σκοπό να προστατεύσει τη δημόσια υγεία από ατυχήματα στο νερό και να ενθαρρύνει τη συμμετοχή σε προγράμματα αθλητικής ναυαγοσωστικής (βλέπε sportlifesaving.blogspot.gr). Το πρόγραμμα περιλαμβάνει 8 εκπαιδευτικές ενότητες που οδηγούν στη λήψη βεβαιώσεων κατανόησης, εκπαιδευτικού υλικού για τη διδασκαλία σε κατασκηνώσεις, αφίσα, φυλλάδιο και ένα τηλεοπτικό μήνυμα για τον πνιγμό. Το πρόγραμμα, διατίθεται στην ιστοσελίδα του Υπ. Υγείας ΕΔΩ: http://www.moh.gov.gr/articles/ethniko-programma-asfaleias-sto-nero
Ο Γιάννης Μπασκόζος (Γεν. Γραμμ. Δημόσιας Υγείας - Υπουργείου Υγείας), δήλωσε: "Η Ελλάδα οργανώνει ένα εθνικό πρόγραμμα καταπολέμησης των ατυχημάτων στο νερό με μηδενικό κόστος, διεθνείς συνεργασίες και διαχρονικό ορίζοντα υλοποίησης. Η ΓΓΔΥ επιδιώκει να αποτελέσει τον εγγυητή της ασφάλειας και της πρόληψης των ατυχημάτων αυτό το καλοκαίρι".

Την αρωγή και στήριξή τους προσέφεραν 4 διεθνείς οργανισμοί με τεράστιο κύρος. O Greg Bonann (Σκηνοθέτης του Baywatch και Συνιδρυτής με την Tai Collins του A Chance for Children Foundation), πρόσθεσε: "Στάθη, σε ευχαριστούμε για όλη τη σκληρή δουλειά. Το Ίδρυμά μου στηρίζει τις προσπάθειές σου να προωθήσεις την ασφάλεια στο νερό και την πρόληψη πνιγμών. Καλή τύχη!" Η Δρ. Βίκυ Μπαφατάκη (Γρ. Διεθνών Βραβείων Giuseppe Sciacca), πρόσθεσε: "Η Ελλάδα θέτει σταθερές βάσεις για την καταπολέμηση του πνιγμού. Αυτό το βήμα έπρεπε να είχε γίνει πριν πολλά χρόνια. Συγχαρητήρια!" Το Princess Charlene of Monaco Foundation που ίδρυσε η τέως Ολυμπιονίκης κολύμβησης, H.S.H. Πριγκίπισσα Charlene, πρόσθεσε: "Το Ίδρυμα μας με χαρά στηρίζει δράσεις που στοχεύουν στην προώθηση της ασφάλειας στο νερό". O Bruce Wigo (Πρόεδρος International Swimming Hall of Fame), πρόσθεσε: "Στηρίζουμε την προσπάθεια καταπολέμησης των πνιγμών της Ελλάδας".

Έξι Ελληνικοί οργανισμοί στηρίζουν επίσης το πρόγραμμα. Ο Δρ. Θανάσης Γιαννόπουλος (Πρόεδρος ΚΕΕΛΠΝΟ), σχολίασε: "Είναι μέρος της αποστολής του ΚΕΕΛΠΝΟ να είναι παρόν σε ότι αφορά τα ατυχήματα. Πιστεύω ότι το πρόγραμμα θα δημιουργήσει προϋποθέσεις μειώσεως των πνιγμών ". Ο Καθ. Αλκιβιάδης Βατόπουλος (Κοσμήτορας ΕΣΔΥ), ανάφερε: "Δεν νοείται μια τουριστική και θαλασσινή χώρα όπως η Ελλάδα να μην έχει Εθνικό Πρόγραμμα. Η Σχολή στηρίζει τις δράσεις του και πιστεύει ότι θα συμβάλλουν στην προστασία της δημόσιας υγείας". Ο Δρ. Μιχάλης Βλασταράκος (Πρόεδρος Πανελλήνιου Ιατρικού Συλλόγου), είπε: "Ανταποκρινόμαστε με ιδιαίτερη χαρά στην προσπάθεια διάδοσης των δράσεων του προγράμματος". Ο Βαγγέλης Ρακαντάς (Πρόεδρος ΕΟΥΔΑ), δήλωσε: "Η ασφάλεια είναι αγαθό προαπαιτούμενο. Μέσα από την αθλητική ναυαγοσωστική, που αναδεικνύεται από τις δράσεις του προγράμματος, φροντίζουμε για την εξασφάλισή της". Ο Δρ. Νίκος Τριπόδης (Πρόεδρος ΠΕΝΕΛΦΑ), υπογράμμισε: "Τέτοιες δράσεις είναι απαραίτητες για την καθιέρωση της ασφάλειας στο νερό". Η Μαρίνα Τουτουντζή (Πρόεδρος ΣΕΕΔΑ), ανάφερε: "Αυτή η εξαιρετική προσπάθεια θα μας μάθει να σεβόμαστε το νερό για να το απολαμβάνουμε με ασφάλεια".

Δημιουργός και επιστημονικός υπεύθυνος του προγράμματος είναι ο Στάθης Αβραμίδης, PhD, Σύμβουλος Ατυχημάτων (ΓΓΔΥ- Υπουργείο Υγείας), υπάλληλος του ΚΕΕΛΠΝΟ και Διευθυντής Αθλητικής Ναυαγοσωστικής της ΕΟΥΔΑ: "Ο Bob Burnside, παγκόσμιος νικητής του Βραβείου Ασφάλειας στο Νερό, είπε ότι αν μπορούμε να ονειρευτούμε κάτι, θα καταφέρουμε και να το πραγματοποιήσουμε. Είχε δίκιο ... η Ελλάδα απόκτησε Εθνικό Πρόγραμμα! Το κύρος των οργανισμών που το στηρίζουν, το καθιστούν ρεσιτάλ αστέρων. Ευχαριστώ την επιστημονική επιτροπή που το ενέκρινε, το 'team Μπασκόζου' και τους φορείς για την υλοποίησή του."